text:
ORANJESTAD – E hobennan cu ta wordo selecciona pa drenta e programa Formacion Social ta haya tur tipo di ayudo pa pone nan mente den un direccion pa avansa den bida. No solamente ta traha riba nan disciplina y educacion, pero tambe nan caracter. E organisacion Teen Challenge Foundation bou guia di Freddy Biesum, pa algun aña caba, ta traha estrechamente cu e programa Formacion Social pa duna e hobennan tools pa formacion di nan caracter. Nan ta pasa den un curso di 8 siman y durante 3 ora pa siman ta combersa cu e hobennan den grupo of invidual riba e parti moral, balornan y kico nan por haci pa controla nan emocionnan (nan rabia).
Pa trata cu e hobennan, Biesum a splica, ta un reto pasobra cada hoben tin un otro caracter, pero mayoria ta compronde den e curso cu mester tin principio y balornan cu nan mester mantene nan mes na nan. “Nos ta siña nan con pa pone den practica. Por ehempel nos ta siña nan pa ta honesto cu tur hende, cu si bo coy algo di un persona bo tin cu entreg’e bek. Si a gaña, mester corda cu mester papia berdad. Pa nan tur e ta un reto y mester siña cu rabia ta un emocion cu por pone cay den un actitud negativo.” Apesar di tur e retonan, Biesum ta sinti cu cada siman cu e hobennan presenta ta mira un progreso den mayoria di nan.
E hobennan mester compronde cu na final, ora nan cuminsa traha of sigui un estudio, despues di Formacion Social, nan mester cuminsa e etapa nobo aki di nan bida cu un actitud bon y positivo y no cu e caracter di prome. “Di e forma aki pa bo logra ta exitoso den bida,” Biesum a splica.
E organisacion Teen Challenge Foundation ta haya Formacion Social un programa excelente y cu mester keda existi pa semper . “E ta un programa den cual hobennan cu kisas ta “drop out”, cu pa un motibo of otro no por a finalisa nan estudio, ta haya un oportunidad nobo. E ta bon pa mayornan encurasha nan yiunan pa sigui e trayecto y hopi di esnan cu a gradua ta fruto cu SVT a cosecha, trahando of siguiendo nan estudio.”
E programa Formacion Social ta un iniciativa di Prome Minister Mike Eman, cu a haya apoyo di Ministerio di Defensa di Hulanda. Awendia e programa ta wordo carga completamente door di Gobierno di Aruba.


c: text/html

text:
E delegacionnan di e tres islanan autonomo ta na Den Haag atrobe. Hulanda ta anfitrion e biaha aki pa e encuentro di e parlamentonan dentro di Reino cu ta tuma lugar dos biaha pa aña. For di e tamaño di e delegacion di Aruba nos por deduci, talvez eroneamente, cu ‘cos ta bon’, no tin pakico spaar placa riba e tipo di biahe aki… Hopi lo pensa cu ta bon posible pa organiza e tipo di encuentro aki di otro manera, ademas di e pregunta pakico no por limita esaki na un vez pa aña.
Acaso nos no a siña nada di e pandemia? Hopi asunto nos a siña di organiza y realiza for di distancia. Pero, nos parlamentarionan lo defende e forma di traha costoso aki cu e argumento cu no ta trata di e partinan oficial, sino tambe di loke ta discuti ‘den pasillo’, e famoso ‘wandelgangen’ unda por profundiza mas cu cierto persona(nan), loke por tin un efecto positivo riba e manera con e persona o su partido ta contempla un asunto. Esey ta berdad pero esey no ta splica algo. Esey ta e pregunta si entre e encuentronan oficial ta keda un comunicacion mehora usando e medionan digital cu nos ta aprecia mas ainda desde cu e crisis di Covid-19 a bishita nos. Y esey mas ainda pasobra nos no ta mira tanto avance den e asunto cardinal di ultimo añanan, y tambe den e proximonan: un acuerdo final integral di cooperacion y reforma, cu ta beneficia tur partner.
Nos ta acercando fin di 2022 cu pasonan sigur, y no tin vista ainda riba un acuerdo riba e propuesta Hulandes, cu pa mala suerte a haya un nomber asina expresivo, den sentido negativo, na Papiamento: COHO. Nos ta na dos aña y seis luna desde inicio di e pandemia, cu a duna empuhe na e iniciativa Hulandes pa yuda financieramente, pero cu condicion pa e cos aki no bay pasa un biaha mas. E crisis a gara nos cu cierto parti di nos bistimento na un nivel demasiado abao unda e no mester ta, y nos mester a bay di acuerdo. Nos tur conoce e storia aki, asina ta no mester ripiti. E problema ta cu den e periodo cu a transcuri nos a mira asina poco avance, cu no ta mustra bon pa e periodo nos dilanti tampoco. Hecho ta cu, segun ta conveni, tin ora nos gobernantenan ta bisa cu nan no mester ningun sermon Hulandes den kico mester haci pa nos avance economico y social, pa esey nan mes tabatin plan caba. Na otro momento ta bisa net lo contrario, cu ta Hulanda a pone cuchiu na nan garganta… Contal cu nos ta bayendo pa tres aña di deliberacion y ainda no tin vista riba un comienzo di e trayecto mes, aunke riba cierto elemento tin preparacion tumando lugar y hasta tin algun asunto a keda casi cla, cu asisencia Hulandes.
Esey ta por ehemplo e caso di e Autoridad pa Fair Trade, y tambe e ley di Proteccion di Consumidor, cu a keda aproba y publica tres luna pasa. Sin embargo, Aruba lo no ta Aruba si no tabata falta algo… Kico asina? Un di e aspectonan mas importante di e ley di proteccion di consumidor a keda falta: e decreto di regla general (Landsbesluit HAM), den cual mester stipula e interes comercial maximo cu un prestamista por aplica. Cu e consecuencia cu tur dia cu pasa, tin entidad di credito ta aplicando interes cu pa definicion lo cay bao di e denominacion ‘woekerrente’ y cu sigur mester keda aboli. Esey tabata e proteccion cu tabata falta grandemente den un pais civiliza, toch? Awor, cada dia cu pasa ainda ciudadano ta haya nan ta conveni un prestamo cu aki poco dia ta ser categoriza como ‘abuso’? Cu nos a comprende, awor no mas ta bay analiza kico e porcentahe mester ta. Di tur e tempo cu tabata prepara e ley, no a haci nada anto? Ta con a hustifica den e Memoria Explicativo di e ley pakico tabata necesario pa establece un maximo, si bo no a bin cu evidencia di tal? Y tampoco a tuma nota cu huez den caso concreto, pa falta di un limite legal, a stipula caba loke nan ta haya razonable?
Tuma na cuenta cu nos no ta trece e cosnan aki dilanti como critica personal. E ta mas bien pa mustra riba e realidad grandi di nos como teritorio chikito semper lo tin problema cu resolve tur asunto, pasobra nos no por tin semper tur profesional o experto den cas pa atende tur asunto te den detayes. Si nos bira mas consciente di e realidad ey, anto nos por cuminza mira cooperacion, por ehemplo cu Hulanda, cu un vista mas realistico y mas habri, y no na cualkier momento expresa e sospecho di cu nan ta ‘bezig ta coloniza nos atrobe’, a frase faborito di varios di nos lidernan cu di e forma ey ta tapa nan falta di conocimento, tirando e culpa riba esun cu si sa. Esaki ta e ambiente den cual den Reino mester yega na un ley di consenso? Nunca. Y esey pasobra simplemente riba e islanan aki ainda tin demasiado hende, y politico, cu no kier ‘pottenkijkers’; nan no kier acompañamento ni mucho menos supervision. Y esey pa bon motibo, pa nan mes, pasobra tras di cada asunto, tin e interesnan special cu mester cuida, toch?

robotstxt: allowed

filter: keep


text:
El a bira un tendencia cu cada bes Lotto tin premionan grandi, re bendedonan di Lotto ta wordo atraca. Algun negoshi ta wordo bishita pa atracadonan mas cu otro. Representante di Lotto ta bisa di ta conscientisa e rebendedonan y ta consciente di e situacion, sinembargo ningun keho a wordo haci na Lotto pa e rebendedonan. Cuerpo Policial su team di prevencion ta di opinion cu mester cambia manera di traha e casitanan di bende number, hopi ta na altura di e risico pa wordo atraca pero no ta hinca placa den e aspecto di siguridad.
Prevencion di crimen ta manera un cadena cu mester wordo forma pa henter comunidad, polis so no por traha riba prevencion. E tin di haber cu esunnan cu tin negoshi, esunnan cu tin cas y tambe e straf cu un criminal ta haya, hunto cu e tarea cu polis tin pa soluciona e casonan lo yuda aumenta siguridad.
Den entrevista cu John Larmonie encarga cu e departamento di Prevencion di Crimen el a splica cu na Aruba tin riba 116 mil hende, mas o menos 45 pa 50 mil edificio, 80 mil vehiculo riba caminda y 470 polis. Hopi di nan no ta riba caya y ta reparti den diferente departamento, e poco cu resta ta reparti den algun districto, diferente warda, algun ta malo, algun tin formacion, pues facil ta mira cu no tin tanto patruya riba caya manera hopi ta pensa. Riba papel cuerpo policial falta casi 200 polis. Cu esaki e ta splica cu polis so no por wordo poni na cada skina pa preveni crimen. Bon Dia Aruba a tuma nota di e situacion fastioso cu bendedonan di Lotto ta pasa aden ora cu tin premio grandi y nan ta wordo atraca. Den contacto cu representante di Lotto nan a enfatisa cu ta conscientisa nan rebendedonan di e peliger, sinembargo siguridad ta den nan propio man.
Banda di esaki e team di prevencion di cuerpo policial di tin un foyeto traha cu ta duna luganan cu ta bende number. Den dje tin tip di siguridad por ehempel pa no tin hopi placa riba nan, y ta splica kico nan mester haci den caso cu nan wordo atraca, p.e. pa nan no bringa cu un persona arma, como cu nan por perde nan bida pa algun florin. Lotto a informa nos matutino cu e rebendedonan ta sigura pa e placa aki.
Arkitectura
Segun Sr. Larmonie, ultimamente el a cuminsa manda mensahe na arkitectonan tambe pa na ora cu nan ta traha diseƱo di cas of cualkier negoshi, pa nan tene cuenta cu e desaroyo di crimen. Pues pa incorpora proteccion contra atraco den e diseƱo di e edificio, pasobra lamentablemente esey no ta e caso cu e edificionan na Aruba. E ta fastioso pero lastimamente berdad. Akinan Sr. Larmonie ta papia no solamente di negoshi di bende number, sino di tur otro negoshi y casnan.
āOra un arkitecto ta haci diseƱo e ta tene cuenta cu diferente factor, manera con grandi e tereno ta, bunitesa, practico entre otro, pero no ta diseƱa un cas cu ta proteha un persona contra atraco. Tur cas tin nan porta y nan bentananan cual hopi ladron ta habri den algun seconde. Eynan ta mira cu un cas no ta diseƱa pa stroba un persona di drenta paden cual ta algo espantoso.ā
Hopi biaha ora bo bisa hende kico pa haci pa nan cas ta mas sigur, nan ta sea spanta of rabia como cu e ta encera gasto. Nan ta puntra dicon nan mester haci gasto siendo cu ta e ladron ta esun cu ta haci malo. Segun Sr. Larmonie e situacion no ta honesto, pero abo mester proteha bo mes y bo famia, y e situacion ta obliga nos na haci esaki. El a bisa: āBo por cuminsa cambia bo manera di pensa of bo por sinta laga e ola di criminalidad pasa riba bo, cual nos no ta conseha ningun hende pa haci. Mester pa tur hende den comunidad bira mas consciente y cuminsa haci cambionan.ā
Adapta rekisito luga di number
Pues ora ta diseƱa un luga di number a bisa arkitectonan pa cambia e forma cu ta traha luganan di number. āYa nos no por traha luganan di number cu ta consisti di algun plywood lanta na otro, geverf bunita y cu yen luz poni na dje. Si bo haci esaki, e no ta bay stop ningun hende cu kier atraca bo. E pensamento mester ta cu atraco ta parti di bida, e ta algo teribel pero un realidad. E oficinanan di number mester ta mas chikito, traha di concret pone porta di hero, pone un bentana mas chikito cu glas diki di un duim y mey of dos duim cu hendenan por yega pasa e placa mescos cu na un banco. Asina ta proteha e persona cu ta den dje.ā El a enfatisa cu hendenan sa di e opcion aki pero nan un ta haciāe.
Hopi ta pone hero na bentana y luz, sinembargo hekwerk ta diseƱa pa proteha contra ladronicia solamente, pasobra ora di atraco e luga ta completamente habri y un persona ta cana drenta. Hopi pais ta implementando e teoria di āCrime Prevention Through Environmental Designā, mester tuma luga na Aruba tambe segun Sr. Larmonie.
Aworaki ora cu algo pasa ta pensa riba con ta bay proteha pa e no bolbe pasa. Tin biaha ta traha algo asina zwak cu e ta bay rekeri hopi placa y trabou pa re diseƱa e luga full di nobo pa por proteha esaki, cual ta robes, Sr. Larmonie a bisa
Pensamento: āAruba ta safeā
For di momento di diseƱa un edificio mester tene cuenta cu factor di siguridad. Ningun caminda ta worry cu siguridad pasobra tur hende tin pensamento cu Aruba ta safe cual si compara cu diferente parti di mundo ta berdad, pero cos ta cambiando si, crimen ta subiendo anto esey ta algo mundial. E crimen nan ta yega Aruba hopi mas laat, cual ta haci cu pa e ultimo 20 of 30 aƱanan nos no a pensa riba prevencion. Tur hende tabata ocupa cu otro factor, awo numa cu crimen a cuminsa manifesta, hende ta ripara cu no a haci mucho den area di prevencion di crimen.
No kier gasta den prevencion
A puntra Sr. Larmonie si e ta haya preguntanan di personanan cua pasa den atraco entre otro, pa nan mehora e situacion como cu tin varios luga di number cu ta keda wordo atraca. Segun Sr. Larmonie ta splica, e team di prevencion regularmente ta sali bishita hende cu pasa den atraco of otro situacionnan fastioso. Locual a ripara ta cu lastimamente Aruba ta hopi vulnerabel. DoƱonan di compania kier gasta menos cu ta posibel den prevencion pasobra eynan segun nan no ta mira un recuperacion di e gasto. Si gasta riba marketing ta wak un recuperacion di biaha. Y si nan inverti mes, nan ta purba haciāe ora cu no tin otro opcion y e ora mes ta inverti menos cu ta posibel.
āNos mision ta siƱa hende con pa practica prevencion di crimen na e manera corecto pa e por ta efectivo. Camara solamente ta tene cierto ladron of atracado leu, otro ta djis dal un mascarada of un muts bisti y haci locual e kier haci. Pues mester haci diferente medida di siguridad pa e ta efectivo.ā
Terminando Sr. Larmonie a bisa cu cada caso y situacion ta diferente anto nan ta bay cerca cada ken y wak e situacion y unda por yuda pa aumenta nan siguridad. Banda di esaki e team ta ocupa constante ta duna charla di atraco na empleadonan, charla di prevencion di crimen na muchanan di scol etc. Cuerpo Policial a ofrece pa duna presentacion gratis y ta buscando manera pa amplia e team cu ta duna e charlanan aki como cu e trabou ta birando mas hopi. Na Aruba mester cambia manera di pensa y traha, ora bo a purba un cos hopi aƱa y bo ta wak cu e no ta funciona, bo mester purba algo nobo, el a termina bisando.


text:
Avion ku a kai na Colombia ku ekipo di fútbòl di Brazil.
Segun outoridatnan, te ainda 76 persona a fayese den un aksidente areo ku a tuma lugá den oranan di marduga na Colombia. Den e avion tabatin 81 hende na bordo i el a kai den besindario di Medellín. Na bordo di e avion tabatin un ekipo di fútbòl di Brazil. E avion a sali for di for di Bolivia i algu promé ku mei anochi e aparato a kai den na momento ku e tabata bai baha na aeropuerto Jose Maria Cordova, ku ta keda den un area ku hopi seru. Segun outoridatnan entre esnan ku a sobrebibí tin tres hungadó di e ekipo Chapecoense di Brazil. Chapecoense ta hunga den e divishon maksimo di fútbòl na Brazil i despues di basta tempu nan a logra yega final di Copa America. E ekipo lo mester a hunga djarason awor kontra Atletico Nashonal di Medellín.
Debí ku den e área tin hopi awaseru, e tim di reskate por duna asistensia solamente via tera. Segun outoridatnan di aeropuerto di Medellín e avion a raportá ku nan tabatin problema élektriko. Segun BBC no a surgi kandela despues ku e aksidente a tuma lugá. Tabata trata di un avion tipo British Aerospace Avro RJ 85 di e kompania Lamia di Bolivia ku a kuminsá operá na aña 1999.


text:
Improbablemente las autoridades de Aruba podrían decidir colocar al politie Inosensio Matos al frente de la dirección del aeropuerto internacional de la isla. Si el gobierno de Aruba pretende plantar cara a los policías que abusan de su autoridad, distorsionan el marco jurídico y privan de libertad a personas con intenciones monetarias, violando los derechos de ciudadanos extranjeros, entonces Matos es el último al que decidirían colocar al frente del aeropuerto. Matos fue denunciad ante la CIDH por personas agraviadas, quienes interpusieron denuncias ante autoridades de dos países.
Las denuncias constarían de acusaciones contra policías arubeños por hechos contra los derechos humanos, utilización de autoridad para obtención monetaria, abuso de funciones, etc. Los policías Inosensio Matos y Mario Wernet fueron citados en las denuncias.
Más temprano que tarde el gobierno de la isla tendrá que empezar el adecentamiento de la policía de Aruba para arrancar de raíz la corrupción, la violación de los derechos humanos, utilización de autoridad para el lucro propio, abuso de funciones, etc. He allí cuando el Comisionado Jefe de Aruba tendrá que despedir a Inosensio Matos y todos los demás policías en tela de juicio. Las violaciones a los derechos humanos constituyen uno de los hechos más aborrecidos en el espectro internacional.
En el año 2014 turistas introdujeron denuncias contra Inosensio Matos, Mario Wernet y otros miembros del Korps Politie (policía) de Aruba en diferentes organismos internacionales, por presuntas violaciones a los derechos humanos cometidas contra numerosos turistas que al visitar la isla fueron víctimas de excesos, uso de autoridad para obtención monetaria, privación ilegal de libertad, etc. Varias quejas llegaron a empresas inmobiliarias y turísticas del cono norte del continente americano que dieron aviso de atropellos policiales acontecidos a turistas en Aruba y de violaciones a derechos fundamentales en tribunales de la isla.
Masnoticia ahora publica
Polis sacando un man pa un adicto ambulente
Cuerpo Policial Aruba conoce diferente caranan di polis cu ta haci diferente sorto di trabou. Nos agentenan semper ta esnan cu ta yega prome na un sitio di incidente y ta e ultimo pa bay. Hopi biaha nos comunidad ta wak e cuminsamento di un proceso pero no ta mira con e proceso ta sigui desaroya. Cada asistencia ta diferente pero tin algun di nan ta yega cerca di nos curason cu sigur como Polis bo no lo para keto pero bo kier bay e “extra mile” pa yuda un prohimo haya un oportunidad mas den bida. Awe nos comunidad lo cera conoci cu otro banda di medaya di un Polis cu a bay e “Extra Mile” pa un persona. Ta trata aki di polis di bario di Santa Cruz Sr. I.Matos cu ta coordinador di e dicho departamento aki. Ela a tuma e timon pa saca un man y yuda un persona cu ta recidivista, adicto ambulante y ta causa problema den diferente bario na Santa Cruz un chens mas den bida. E persona no ta desconoci pa Polis di Santa Cruz pa es motibo aki Sr. Matos sin pensa dos bez a lora manga y cuminsa mesora! Sr. Matos a cuminsa cana e caminda y proceso pa yuda e persona aki pa bay rehabilitacion den exterior.
Simannan largo cu maximo esfuerso e trabou a duna su fruto. Sr. Matos a fungi como intermedario entre e partnernan di diferente departamento social y organisacion pa asina yuda e persona haya un segundo chens den bida. E no tabata un trayectoria facil hopi contratiempo pero na final Sr. Matos a logra e meta cu e tabata desea. Sr. Matos a demonstra cu “Waar een wil is, is een weg!”. Cu e actitud aki demonstra e persona en cuestion a haya e oportunidad y un chens mas den bida. E la haya e oportunidad di subi avion y bay rehabilita den exterior. Awor ta keda na e persona en cuestion pa haci bon uzo di e oportunidad aki cu Polis, coordinador di Bario di Santa Cruz, Sr. Matos a logra realisa pe. Nos di Cuerpo Policial Aruba ta para keto y duna e reconocimento na Sr. Matos. Pa su esfueso y dedicacion pa bay un “extra Mile” pa e persona aki. Como Polis nos tin hopi tarea y ta haci hopi trabou. Pero un di nos trabounan tambe ta pa yuda saca un man pa un persona for di e situacion cu e ta un pa miho provenir. Nos tin hopi Polis cu ta haci e “Extra Miles” aki. Nos ta yama boso danki, danki na Sr. Matos cu a haci esaki y tambe na tur Polis cu ta bay e “Extra Miles”. Nos tur ta ser humano, pero ta keda na cada un di nos pa yuda un prohimo y pa hiba nos Pais dilanti. Pueblo di Aruba sea orguyoso di cada agente cu ta destaca y ta haci un maximo esfuerso pa yuda otro prohimo. Esaki ta haci nos e bon Arubiano cu semper nos ta!


text:
Kralendijk – Entidat Publiko Boneiru kier enfatisá ku Playa Fòrn’i Kalki (Bachelor Beach) ta i lo keda aksesibel ku entrada pòrnada pa tur bishitante. Djabièrnè dia 1 di yüli, den un forma virtual, diputadonan James Kroon i Hennyson Thielman, a revelá desaroyo di Playa Fòrn’i Kalki riba página di Facebook di Gobièrnu di Boneiru.
Manera ta kustumber e posibilidat pa bo por bai ku bo mes refresko i kos di kome ta keda posibel na e bich. E bich ta unu públiko pues lo no por limitá ningun persona pa bini ku nan mes kosnan. Ku e diseño nobo kier hasi posibel ku bo por kumpra algu di kome of hür ekipo si bo ta deseá esaki.
A tene kuenta ku tur edat i gremio ku diseño di e bich. Lo bai tin entre otro un parke di hunga pa nos muchanan por dibertí nan mes i un trapi mas mihó i seif pa baha na e playa. Kiosko kaminda empresarionan lokal por bende nan produktonan i/òf hür ekiponan akuátiko. Es desir, un área multifunshonal kaminda bishitantenan por kumpra kos di kome i bebe, hasi uso di mesa di piknik i un edifisio ku fasilidat di baño i kaminda bo por kambia paña despues di un dia largu na bich.
“Ta importante pa desaroyo ekonómiko di nos isla pa krea posibilidat na nos lokalnan prosperá. P’esei ku e diseño pa Playa Fòrn’i Kalki nos kier duna eksklusivamente nos empresarionan lokal oportunidat pa bende nan servisio òf produktonan. Nos vishon ta pa krea un eksperiensia úniko i eksponé loke nos komo boneriano tin di ofresé na nos bishitantenan. Klaramente pa bo por hasi esaki bo mester ta empresario establesé na Boneiru i inskribí na Kamara di Komèrsio”, segun diputado di desaroyo ekonómiko i turismo Hennyson Thielman.
Pa hür kiosko òf okupá áreanan na e bich lo habri un destaho kaminda empresarionan lokal por entrega nan ideanan ku nan tin pa bich. Fecha di esaki lo keda anunsiá despues pa medio di e kanalnan di Entidat Públiko Boneiru.
Partnernan stratégiko involví den desaroyo di Playa Fòrn’i Kalki ta Tourism Corporation Bonaire (TCB), Telbo i e arkitekto lokal sr Gino Obersi. TCB ta bai keda responsabel pa maneho di e bich. Di e forma aki nos por garantisá ku e laman ta keda pa públiko i lo risibí konstantemente fondonan nesesario pa mantenshon di e bich. E otro partner stratégiko den desaroyo di e bich aki ta Telbo. Huntu ku Telbo ta bai sòru pa brinda konekshon di internet high speed pa asina bishitantenan di e bich por keda konektá.
Un partner stratégiko mas ta e arkitekto. Un arkitekto boneriano ku ta komprondé nos estilo i nesesidatnan di nos komo boneriano a hasi diseño di e bich. Manera ta kustumber e posibilidat pa bo por bai ku bo mes refresko i kos di kome ta keda. Lo no limitá ningun persona pa bini ku nan mes kosnan. E bich ta i lo keda un sitio públiko.
E diseño nobo lo bai hasi e bich mas aksesibel, mas organisá i mas bunita. Un di e aspektonan di mas importante den e totalidat aki ta mantenshon di e bich. Entidat Públiko Boneiru ta sumamente konsiente ku mester mantené e aspektonan natural i úniko di e bich i ta garantisá ku esakinan lo keda intakto. E bich ta i lo keda grátis i aksesibel pa públiko i lo risibí un facelift pa nos lokalnan i bishitantenan.
Lesa tambe:
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut
- Vakatura Commissaris BonLab


text:
TripAdvisor ta reconoce L.G. Smith’s Steak & Chop House como e mihor steakhouse na Aruba
Recientemente TripAdvisor a reconoce LG Smith’s Steak & Chop House (LGS) como e miho steakhouse na Aruba ubicando LGS na #1 for di un Top 15. Ademas, LGS a keda posiciona na #4 for di 46 otro restaurant den categoria di ‘fine dining’ y #8 den e categoria ‘fine dining in the Caribbean’. Tur e parentesisnan aki ta haci LG Smith’s Steak & Chop House (LGS) un restaurant di primera calidad. Ademas ta e unico restaurant na unda bo por disfruta di un steak Wagyu autentico for di region Kobe na Hapon. Pa corona esaki, e servicio ta impekabel den un ambiente cu ta forma e fusion perfecto entre clasico y un actitud contemporaneo. “Tur cos ta mindset’, asina Heidi Michiels, restaurant manager di LGS a comenta.
Den e restaurant tin un mural cu ta figura un ‘cara artistico’ cu e tema: “Attitude is Everything”. Esey ta exactamente loke personal di LG Smith’s Steak & Chop House (LGS) ta scoge tur dia, e actitud y mentalidad corecto. Heidi Michiels ta splica di ta masha honra cu e reconocemento di TripAdvisor. “E ta un recompensa despues di nos dedicacion y trabou duro di hopi aña. Semper nos meta tabata di bira #1 na Aruba. Nos a logr’e. Mi ta kere fervientemente cu mester tin pasion y consistencia den loke bo ta haci.” Loke ta haci LG Smith’s Steak & Chop House (LGS) asina unico, di acuerdo cu tur e comentarionan di guestnan riba TripAdvisor, ta e servicio y e calidad halto di cuminda. Algo sigur remarcabel na LG Smith’s Steak & Chop House (LGS) ta e ‘butcher table’ cu nan trece na bo mesa y riba dje e steaknan suculento pa e cliente scoge for di dje.
LG Smith’s Steak & Chop House (LGS)ta conoci pa productonan di calidad hopi halto y un personal den cushina cu sa con pa perfectamente ofrece tur cliente un experiencia culinario cu ta unico. E homber tras di e steak signatura di LGS ta Chef Sebastian Cechet di Uruguay. Asina por menciona tambe cu por ehempel LGS ta e unico restaurant na Aruba pa ofrece e popular steak Hapones, ‘Kobe beef’. Wagyu ta un baca Hapones cu ta wordo cria den un cierto region na Hapon segun un standard culinario halto, e region yama Kobe. Tur diabierna anochi LGS tin e popular Haikobe Night na unda clientenan por realmente disfruta di e miho steak na e miho prijs. Ta complementa e suculento carni Kobe cu biñanan exclusivo cu bo por pidi na boter of den glas. Scoge for di aperitivonan manera e tartar tradicional, prepara cu Kobe Beef Tenderloin of purba e ‘Tataki’ consistiendo di Kobe Beef Tenderloin pasa na candela y presenta den slice ‘fini’. Ademas, bo por dicidi den ki termino bo plato principal ta wordo sirbi. Proveedor di LGS na Merca a indica cu restaurantnan Mericano ta ofrece e un ons di Kobe Steak pa $25, mientras cu LGS ta ofrece esaki na Aruba pa unicamente $15. Ta un gran diferencia.
LGS –ta conoci pa su certificacion USDA, su ‘aged-prime steaks’ y varios otro specialidatnan cu ta inclui e famoso ‘rack of lamb’ y nan seafood fresco cumpra na Aruba mes. No por lubida bebida y cocktailnan signatura traha pa bartendernan top na Aruba cu ta conoci cu e trend(nan) di mas moderno den mixologia. Despues di e orarionan di dinner, e ambiente ta continua te cu 6or di mainta ofreciendo un menu selecta na The Midnight Lounge cual ta un extension di LGS cu bista riba Wind Creek Crystal Casino.


text:
Kralendijk– Sentro Akseso Boneiru den su afan pa ta serka di komunidat I organisá aktividat di desaroyo sosial, a drenta un kolaborashon ku plataformanan di bario pa asina hasi sentronan di bario aksesibel pa komunidat Boneriano.
Ku apertura di Sentro Akseso Boneiru den luna di yanüari 2022, e sentronan di bario I nan aktividatnan ta bini bou di enkargo di Sentro Akseso. Konhuntamente ku plataformanan di e diferente barionan a traha riba un struktura pa hasi e sentronan mas aksesibel posibel I krea espasio pa aktividatnan relashoná ku:
desaroyo kultural, sosio ekonómiko, rekreo I desaroyo di talento, kultura I deporte, infrastruktura I tambe seguridat.
Sentronan di bario ta kurason di nos komunidat, pa esei Akseso tei pa fasilitá uso di e esaki. Sentro di bario Amboina I Nort’i Saliña ta habrí pa aktividat pa mucha, hóben, adulto I grandinan. Pa hür di e sentronan di bario por drenta den kontakto ku e atministradónan di forma telefóniko òf por pasa na e sentro di bario. Por kontaktá atministradó di sentro di bario Amboina via 777-4141 I atministradó di sentro di bario Nort’i Saliña via 777-3749.
Aktualmente sentro di bario Nikiboko i Tera Kòrá ta será pa por kulminá trabounan di renovashon, mantenshon i limpiesa di forma ku por garantisá kalidat I tambe seguridat di kada bishitante.
Sentro Akseso lo informá pronto over di apertura di e sentronan pendiente I tambe aktividatnan di pueblo I pa pueblo.


text:
WILLEMSTAD- 29 di ougùstùs 2018 – Curaçao North Sea Jazz Festival (CNSJF), e evento musikal di mas grandi den region di Karibe tei bèk e aña aki. Manera añanan anterior Ofisina di Turismo di Kòrsou (CTB) a sòru pa promové e festival den su merkadonan prinsipal i tambe trese medionan di komunikashon for di eksterior pa bin kubri e gran evento aki.
E aña aki CTB a invitá un total di 52 periodista for di eksterior pa bin kubri CNSJF 2018. E periodistanan ta prosedente di: Aruba, Estádos Unídos, Brazil, Colombia, Venezuela, Sürnam, Repúblika Dominikana, St. Maarten, Ecuador, Hulanda i Alemania. E medionan di komunikashon ku lo ta representá e aña aki ta entre otro: TeleAruba, Power FM 101.7, Wired Media, Xclusive Magazine, Magic FM, Southern Boating Magazine, The Cool Jazz Countdown, Uproxx, Rolling Stone Magazine, Turismo ETC, Radio FM O Dia, EL TIEMPO, Caracol Radio – LOS 40 Radio Station, Radio Los Originales, Venevision, CNN Español, Dagblad Suriname, De Ware Tijd, Diario Libre, Mochilera por El Mundo, Radio Oasis 96.3fm, Radio Laser 101, Misiva Agency, SOUNDZ, Les Berlinettes i One Caribbean Television.
Ademas di kubri e festival, e miembronan di prensa lo partisipá tambe na un programa spesial ku CTB a hinka den otro pa asina nan haña oportunidat pa konosé algun di e atrakshonnan ku nos isla tin di ofresé. Un danki ta bai na tur partner den sektor di turismo pa nan kolaborashon. Pabien na Fundashon Bon Intenshon ku un otro edishon di CNSJF.


text:
Scirbi pa Booshi Wever, miembro di UPP
Dos siman pasa cu masha fanfaria nos por a mira con minister Ursell Arends orguyosamente a anuncia cu ela firma un contracto cu 2 compania local pa procesa tirenan. Ta duel mi atrobe pa constata cu un poco modificacion lo por a usa e "shredder" di e mashin di B&L. Loke cu a straña mi inmensamente ta e hecho cu ningun partido politico, atrobe cu excepcion di UPP, a bisa algo al respecto. Pa cuminza NO a duna ningun detaye di e "DEAL" aki. Unda e transparencia a keda? Of eta mescos cu e deal di LNG? Cuanto lo bay paga e companianan pa e trabou? Por nada sigur nan lo NO hacie!
Atrobe SERLIMAR lo bay paga mas cu “DOUBLE", mescos cu loke a sosode tempo di e contrato di e "bailing"? SERLIMAR e tempo ey a propone pa paga awg 85,= pa ton, pero pa complace a bay di acuerdo y a firma pa SERLIMAR paga awg. 180,= pa ton. Atrobe e unico partido cu a haci denuncia ta UPP. Tur otro partido politico a keda "muisstil"! Dicon?
Den pasado hopi ta esnan cu a bin cu proposicion pa un solucion pa procesamento di e tirenan. Pero TUR kier un "deal"!
Cu otro palabra SERLIMAR (pueblo) lo mester bay paga pa esaki y den e caso aki lo NO ta diferente. E TRASH TO CASH lo no ta na ventaha di SERLIMAR. Pero e pregunta ta, cuanto e "DEAL" aki lo bay costa nos pueblo? Lo ta un suma exageradamente halto, pa no UN compania gana placa pero DOS compania gana placa??? A core firma un contracto lubidando di traha un MB pa regla cu NO mag di tira tire na Parkietenbos mas. Awor den pura ta core traha uno! Dicon tanto pura asina? Kico ta e ansha den esaki?
Den e ley di 2005, ta poní hopi cla cu e tareanan di SERLIMAR ta "recohe y "procesa" tur desperdicio di Aruba. Tur esaki cu e pensamento cu lo cumpli cu e tareanan aki SIN e miras pa haci ganashi. E pensamento e tempo ey tabata cu e "recohemento y "procesamento" di desperdicio ta un TAREA di gobierno. Awor ta core firma (fix) un contrato SIN cambio di ley, djis pa complace cu companianan amigo y pa colmo sin NINGUN tipo di destaho publico! No mester lubida cu esun cu sali di malo ora cu NO tin destaho ta e PUEBLO! Esaki ta INTEGRO?
Un biaha mas nos ta constata cu ta hiba un maneho dirigi explicitamente pa caba cu SERLIMAR. Den pasado nos a mira esaki caba. Na 2001 e maneho pa caba cu SERLIMAR a cambia y a dirigi e maneho pa SALBA SERLIMAR. Na fin di 2009 por a ser constata cu e maneho pa CABA cu SERLIMAR a bolbe lanta cabez bou gobierno di AVP y cu e cambio di gobierno na 2017 e maneho diabolico aki a continua y te hasta esaki a wordo intensiva. Awor parce cu e trabao ta pa caba definitivamente cu SERLIMAR. Ya caba nos por a mira cu na fin di 2009 AVP y Benny Sevinger a "BOYCOTEA" (B&L) e solucion duradero, structural y pagabel cu e meta final pa CABA cu SERLIMAR. Pa pone un fin na speranza pa salba SERLIMAR, partido POR y Otmar Oduber a desmantela e planta di B&L.
Pa sigui cu e DESANGRAMENTO di Serlimar a firma e contrato miyonario pa completa e plan diabolico, esta caba definitivamente cu SERLIMAR. E tempo di MEP di Betico Croes, a premira caba Serlimar como un servicio di utilidad publico. Un pensamento social-democrata cu SERLIMAR ta un compania di utilidad y mester cumpli cu su tareanan y NO por bay den mannan priva. Recientemente e gobierno actual pa medio di minister Ursell Arends, a anuncia cu e parti na unda SERLIMAR por produci entrada lo ser privatisa. Ta hustamente den parti di "procesamento" Serlimar tin un saldo positivo te cu 2017 di casi 3 miyon pa aña. Ta pesey hopi ta tras di e "verwerking". Pues enbez cu Serlimar ta haya entrada, cu por cierto por SALBA SERLIMAR otro ta haye di regaldo. Cu otro palabra SERLIMAR lo desaparece. Un biaha mas NIUN partido politico a bisa algo cu excepcion di UPP.
Ta conoci cu e maneho actual di tanto gobierno y gerencia di Serlimar ta pa caba cu e compania estatal aki. Enbez di mantene unda por genera entrada ("procesamento") ta deshaci di esaki y pa colmo bay paga pa esaki. Y pa colmo e parti cu NO ta yega na e "break- even-point" (recohemento) si ta keda manteni.
Kico lo ta e resultado? SERLIMAR lo caba na filingrana! Ni cuanto palabra bunita ser bisá. Ya caba CAFT a duna su sentencia, esta: "geen rooie cent" mas pa subsidia perdida na SERLIMAR. Minetras UPP a adverti pa esaki, hopi a burla, pero awe e realidad amargo a dal nos den cara. Un boycot feroz (AVP), un maneho corupto (di Otmar Oduber POREDmep) y awor un maneho (MEPraiz) dirigi pa caba cu SERLIMAR! E culminacion tristo aki ta sosode cu sosten y aprobacion di AVP, MEP, POR, RED y RAIZ, cu lo conduci na e final premedita di SERLIMAR. E silencio di e partidonan politico tradicional, pa colmo awor apoya pa esunnan nobo, cu excepcion di UPP, ta hibando Serlimar na e altar di sacrificio y lo nifica e morto di e compania estatal SERLIMAR!
Scirbi pa Utilities Aruba N.V.:
Scirbi pa Directiva General di Vereniging van Werknemers met een Individuele Arbeidsovereenkomst in dienst van de Water- en Energiebedrijf Aruba (W.E.B.) N.V.
Skirbi pa Directiva General di VWI.
Scirbi pa Booshi Wever, Partido UPP
Scirbi pa Directiva di Asociacion di Empleadonan cu un Contrato Laboral Individual den Servicio di W.E.B. Aruba N.V.
Skirbi pa Helena Croes, Aruba Warriors


text:
Tanki Flip: Dialuna den oranan di mainta, polis ta wordo manda na altura di Pencro na Tanki Flip pa motibo cu lo tin un hende drumi riba vloer dilanti e negoshi di cellular Pencro, cu ta keda un poco pariba di e rotonode Tanki Flip
Na yegada enberdad nan a bin topa cu un homber drumi riba e vloer, na momento cu polis a bay lanta e homber nan a nota cu e tin stapel y stapel di placa den su saco di carson. Mesora nan a puntre pa su documentonan y e no por a mustra nan nada otro cu ta stapel di dollars.
Despues cu ela medio bin bij, ela bisa polis cu su documentonan ta den su auto, cu ta para un poco mas pabou. Ela splica polis cu ela haya un flat tire y a cuminsa cana pa bay su cas pero na altura di Pencro sonjo a dal’ey ela dicidi di dal su drumi eynan.
E homber ainda tabata basta tolondra di alcohol, debi cu ainda e ta bou influencia pa su seguridad y di otro a dicidi di detene y hib’e Warda di polis unda ela haya un cuarto gratis.
Na momento cu nan tabata hibando e na e transportwagen nan a descubri cu e tin mas stapel di placa den su poder.
Riba caminda pa Warda di polis, enberdad nan a bin topa cu e auto preto cu flat tire di e homber, esaki no tabata tin solamente un flat tire pero cu lo por tabata envolvi den caso un hit and run. E placa y e auto a keda mientrastanto confisca.
Like this:
Like Loading...
Related


text:
Kralendijk – Ku un seremonia kòrtiku gobièrnu di Boneiru i Tourism Corporation Bonaire a yama bon biní na e barku krusero Equinox di Celebrity Cruises ku ta e promé barku ku a mara na Boneiru despues di 18 luna di ousensia di barkunan krusero relashoná ku Covid-19. E Cruise & Project Coordinator nobo di TCB Elesiër Angel a introdusí diputado di desaroyo ekonómiko i turismo Hennyson Thielman, kende den su diskurso a bisa ku gobièrnu di Boneiru ta kontentu di por risibí un barku krusero bèk despues di 18 luna. Segun Thielman, aunke ku Covid-19 no a pasa ainda, tòg serka gobièrnu di Boneiru ta reina e speransa ku e situashon ta sigui drecha i ku nan tin hopi konfiansa pa futuro. Tambe diputado Hennyson Thielman a gradisí tur hende ku a forma parti di e preparashonnan i a ekspresá e deseo ku pasaheronan i tripulashon di Equinox lo pasa un dushi dia na Boneiru i ku e ta spera di mira nan pronto bèk na nos isla.
Kontinuando ku e seremonia diputado Thielman a entregá bandera di Boneiru na kapitan di Equinox i Miles Mercera, CEO di TCB, a hasi entrega di un álbùm ku bunita paisahe di Boneiru. Kapitan di haf Gunther Flanegin a opsekiá un potrèt grandi di e barku Equinox na momentu ku tabata spùit awa riba esaki. Nos Miss Turismo Sunniva Manuel a pega un pen di rekuerdo na kamisa di e kapitan.
Lesa tambe:
- Gobièrnu ta bai investigá kalidat di gasolin i disel na Kòrsou
- KLM Royal Dutch Airlines ta alargá su donashon di título na Máratòn di Kòrsou ku tres aña
- Hòmber ta fayesé despues di desgrasia ku propio outo
- Sindikato di Enseñansa Doen: hopi dosente agotá na Kòrsou
- Kòrsou ke yuda Sürnam ku eksplotashon di petroli i gas den futuro


text:
Kralendijk, 26 di ougùstùs 2021. – Awe mardugá a surgi un interupshon di koriente na Nikiboko Nort. E interupshon di koriente a keda okashoná pa un problema tékniko ku a afektá nos ret di alto tenshon den besindario di
Nikiboko. Pa e motibu aki WEB ta hasiendo trabounan di reparashon i ta kalkulá ku
esakinan lo dura aproksimadamente dos dia. Durante di e trabounan aki klientenan di WEB lo keda suministrá di koriente temporalmente pa medio di generator. Den konekshon ku e trabounan ku mester tuma lugá Kaya Mòfi lo ta sera den ambos direkshon. WEB ta konfia ku pueblo tin komprenshon pa e situashon.
Kralendijk, 26 di ougùstùs 2021. – Awe mardugá a surgi un interupshon di koriente na Nikiboko Nort. E interupshon di koriente a keda okashoná pa un problema tékniko ku a afektá nos ret di alto tenshon den besindario di


text:
Moises Frumensio da Costa Gomez (Dòktor) a bai laga nos riba 22 novèmber 1966 miéntras ku e tabata prepará pa bai un sita serka su dentista, 9or di mainta. Su kasá, Lucina da Costa Gomez, ku a sali for di e kamber kaminda e tabata huntu ku Dòktor, a bin despues di algun ratu i hañ’e den un stul morto. E lo mester a sinti su kurpa derepente bira malu i disidí di sinta un ratu.
E notisia di su fayesementu tabata un sorpresa grandi. Algun dia promé ku e fecha aki Dòktor a regresá kas for di un estadia di 5 siman den hospital St. Elisabeth relashoná ku problemanan ku pulmón. Dòkternan a konsiderá ku Dòktor a rekuperá sufisientemente i ku e por a bai kas i resumí su tareanan. Dòktor a fayesé di problema ku kurason.
E mainta ei Dòktor tabatin yen di ánimo pa despues di su sita prepará un reunion ku su partido, Partido Nashonal di Pueblo, pa atendé ku un halá di problema di índole polítiko. Algun luna promé PNP a sufri un derota elektoral kontundente. Tambe Dòktor tabata den bataya ku su mes partidarionan ku tabata di opinion ku e no tabata habrí pa ideanan nobo. Anteriormente un grupo di Nashonalista a bandoná PNP i a lanta Union Reformista Antillano (URA). Banda di esaki tabatin no ménos ku tres fakshon diferente entre nan un grupo ku a forma Acción Social Progresista (ASP).
Dòktor a bai laga nos despues ku apenas un luna promé e a kumpli 59 aña. Dòktor, e emasipadó polítiko di mas grandi ku nos a konosé, a laga un fundeshi sólido pa nos sigi konstruí i perfekshoná nos demokrasia. Kisas e mihó lès ku Dòktor a laga atras ta ku outonomia ta floresé dor di prepará nos mes, bon gobernashon, sentido di responsabilidat i koperashon ku otro. Hunga víktima, kulpa tur otro hende, populismo i mal gobernashon ta kontra di bienestar general i final di kuenta ta mina nos outonomia.
Belgrado, Serbia


text:
Debí na enorme reakshon riba mi artíkulo tokante e lei pa reglamentá salarionan astronómiko den entidatnan di gobièrnu ku a keda aprobá pa Staten, pero ku no a drenta na vigor, https://alexdavidrosaria.blog/2019/08/05/publika-lei-pa-regla-salario-na-nvs-ku-a-pasa-staten-2016/, mi ta amplia riba algun punto.
Reglamentashon di salario den kompanianan di gobièrnu ta un di e aspektonan di e lei aprobá pa Staten na ougùstûs 2016, Landsverordening Optimalisatie Overheidsgelieerde Entiteiten. Konforme Programa di Gobernashon 2013-2016 mester a reformá i kaminda nesesario, regulá e kuadro den kua entidatnan ligá ku gobièrnu ta operá pa drecha kalidat di servisio, baha salario i e kostonan haltu di operashon i minimalisá e riesgo pa finansa públiko.
For di Verantwoording- en overdrachtsdocument van de minister van Financiën augustus, 2016, mi ta sita e siguiente fasetanan di e lei ya menshoná:
✔Algemene regels bij het plaatsen van opdrachten waarbij marktwerking en transparantie worden bevorderd;
✔normen voor specifieke kostenposten (uit efficiëntie en om misbruik te verkomen);
✔richtlijnen voor de personeelskosten (formatierapporten en variant Balkenendenorm);
✔rendementseisen en dividendbeleid;
✔handhavend toezicht vanuit de overheid.
Ta trata pues di un lei amplio ku mester a duna kontesta na e kantidat grandi di reklamo di pueblo pa ku salarionan èksorbitante, reklamo di kliente pa ku servisio i preis di produkto/servisio ofresé. E lei sinembargo nunka a keda publiká. Segun nos konstitushon, ta gobièrnu mester publik’e. Ta prekupante tende e siman aki ku e gabinete aktual no ke publik’e, pero lo traha un lei nobo, lokual lo hiba nos te na 2020 òf 2021 mirando e proseso largu pa yega na un lei.
Nos mester realisá ku posponementu di akshonnan ku debidamente nos sa ku mester tuma, no ta yuda nos. Kada dia sin e lei ku a pasa na 2016, ta nifiká riesgo pa (mas) deterioro finansiero pa kua e gabinete aki resientemente ya a haña un ‘aanwijzing’.
Willemstad, Kòrsou


text:
Minister di Turismo, Transporte, Sector Primario y Cultura Otmar Oduber, ta sumamente satisfecho cu e resultadonan positivo pa loke ta trata turismo crucero den luna di juli.
Juli 2014 a conta cu un crecemento do 33,8% cu ta un total di 37.174 pasahero cu a bishita Aruba compara cu 27.776 den 2013.
Manera e mandatario a menciona desde inicio cu e la asumi su responsabilidad, ta cu Aruba lo no conoce “off-season” mas, pues e bunita resultadonan aki ta demostra esaki.
Mester remarca cu manera tabata planifica, aña pasa 2013 Aruba a conoce resultadonan record caminda turismo a crece cu mas di 100 mil pasahero pa un solo aña. A conta na 2013 cu un crecemento di di 18.2%, cual un gran parti di crecemento aki ta ser carga pa e bon rendimento den e low season.
Pa 2014, a premira cu durante e prome lunanan di aña lo tabata mas slow pa loke ta trata e cantidad di hende cu lo bishita nos isla.
No obstante e diferente retonan, por a nota un crecemento significativo desde luna di mei bay ariba pa september y esaki tabata e caso den luna di juli. E tendencia positivo lo continua pa lunana di augustus y september.
Manera a premira 2013 pa ta un aña exitoso pa tursmo, lo mira esaki den transcurso di fin di aña 2014, unda nos lo yega e meta stipula di mas di 690 mil bishitante.
E barconan crucero a sa di trece efectonan positivo cu ne pa ns economia, unda cu e impacto economico averahe di $ 120 – $170 pa dia pa persona (estudio Universidad di Aruba),tin un crecemento substancial den entrada economico, cual especialmente pa luna di mei pa september ta di hopi importancia y sumamente positivo.


text:
WILLEMSTAD – 15 di novèmber 2019 – Ofisina di Turismo di Kòrsou (CTB) i Universal Music a hasi un presentashon sumamente eksitoso na e medionan di komunikashon i partnernan stratégiko den turismo den kuadro di lansamentu ofisial di Voy Por Ti, e single nobo di Cali y El Dandee den kolaborashon ku Piso 21.
E vidio kolorido akí, filmá na Kòrsou i dirigí pa Nuno Gomes, ta resaltá tur e aspektonan mas atraktivo di nos isla, inkluso un di su playanan. E kurasonnan i notanan musikal animá ku bo por mira den e vidio ta dun’é un toke mágiko i imaginario. E letra kasi poétiko ta zona na un ritmo di drùm i bass. Ritmo, kurason, pashon i sintimentu ta bini huntu den e single nobo akí, Voy Por Ti, presentá pa e duo dinámiko di Cali y El Dandee, ku e biaha akí a uni talento ku e grupo di pòp latino Piso 21, tambe di Colombia.
Industria musikal ta sigui mustra un fasinashon ku nos bunita isla, danki na su gran potensial komo esenario pa diferente artista di renombre internashonal ku ta mira den dje e esenario perfekto pa mustra nan fanatikada kon músika, playa, arkitektura, arte, relahamentu, dibershon i un sinfin di aktividat por bini huntu den un meskla perfekto.
E evento a konta ku presensia di e medionan di komunikashon prinsipal, partner stratégiko di turismo di tantu Kòrsou komo Colombia i representante di industria musikal. Tur presente a disfrutá di un anochi berdaderamente mágiko. Voy Por Ti ya a alkansá 4 mion view. Pa wak e clip, bai riba CTB su Página di Facebook korporativo kual ta Curacao Tourist Board òf buska Voy Por Ti riba YouTube.


text:
Boston, Massachusetts:
Un mucha cu a nace cu 25 siman, despues di a pasa su prome 19 lunanan di bida den hospital por fin por a bay cas y reuni cu su otro tres rumannan.
Bradi Foster, di Plymouth Massachusetts, a wordo saluda cu bubbles y alegria na momento cu porfin e por a sali di e hospital Franciscan Children’s hospital, cu ta un pediatric post-acute care hospital na Boston.
Bradi Foster a nace dia 9 di augustus 2020,na Boston’s Beth Israel Deaconess Medical Center. E la nace durante un cesario di emergencia, despues cu su mama Darlene Foster su placenta a separa for di su baarmoeder.
Un luna despues di su nacemento, Bradi la wordo traslada pa e neonatal intensive care unit NICU na Boston Children’s Hospital, caminda e la pasa su prome aña di bida.
Su tata James Foster a bisa cu na momento cu Bradi a nace, dokternan a duna Bradi solamente 40% chens di biba. Bradi su pulmonnan no tabata completamente desaroya ainda, via aparatonan special e tabata hala rosea y tabata regula su oxygeno.
E famia tabata tin 3 yiu muhe mas, un di 6, 4, y 3 aña. Despues cu Bradi tabata tin 9 dia naci su mayornan por a carge pa prome biaha. Segun e mama, e tabata eng na momento cu nan a carga Bradi pa prome biaha pa. Bradi tabata mas chikito cu e mannan di di Darlene Foster.
Bradi su prome luna di bida, mester a haci un operacion di curason y mester a combati varios infeccion tambe mester a confronta problemanan di pulmon y gastrointenstinal.
Den e 19 lunanan cu Bradi tabata hospitalisa, Bradi a haci 10 operacion mayor y como 12 operacion chikito.
Bradi a nace prematuro y riba dje durante e pandemia di Coronavirus, un persona so por a bay hospital y nan tabata biba como 75 minuut for di e hospital.
Pa Darlene e tabata hopi duro ora su otro yiunan tabata pidi pa nan tambe bay mira nan ruman chikito. Na Januari 2021 na momento cu Bradi a cumpli 5 luna e la bira hopi malo y e mester a wordo poni na un machine special pa elimina e carbon dioxide for di su sanger y manda sanger cu oxigeno den su curpa pa asina duna e curason y pulmonnan tempo pa cura, esaki a yuda Bradi su condicion di salud mehora.
Dokternan a dicidi di realisa un traqueotomia pa asina Bradi no mester a keda haya tanto sedante pa mantene su tubo di respiracion na su lugar. Despues di esaki su mayornan a mira con nan yiu a cuminsa manera biba.
Finalmente nan por a mira nan baby smile, habri su wowo y kier hunga. Na Juli 2021 Bradi a wordo transferi pa Franciscan Children’s a post acute rehabilitation Hospital cerca di Boston. Aki e la keda casi 9 luna interna pa asina e bira mas fuerte y mas activo. Bradi a bay cas, pero tin su tubo di traqueotomia y un tubo di gastostomia (G-tube) pa cuminda, pero su mayornan ta spera cu pronto ambos tubo lo por wordo kita.
Darlene y James Foster definitivamente carga nan speransa cu Bradi lo crece y bira un mucha normal, pero nan ta conciente cu e lo dura un poco mas largo cu normal. Nan spera cu pronto lo logra di kita e tubonan y pa Bradi progresa, yega e edad cu e lo mester tin. Nan ta keda cu un fe grandi, cu definitivamente cu Bradi lo ta completamente capacita pa su edad.
Segun James, Bradi ta un baby hopi felis maske tur e experiencia horibel cu e la pasa aden den su prome lunanan di bida e ta keda un baby hopi happy.
Na momento cu Bradi a yega cas e la mira su rumannan pa di dos biaha den su bida. Darlene y James a comenta cu awo cu Bradi ta na cas e ta e miho feeling di mundo, awo cu nan famia di 6 ta completo na cas.


text:
Tag Archives: fase
Cambio den Aplicacion pa Subsidio di Salario
IMPORTANTE – SVb ta notifica di un cambio den aplicacion pa Subsidio di Salario pa juni, 2020 Ultimo dia pa aplica pa Subsidio di Salario pa luna di juni ta bira 19 di juni, 2020 Tur doño di trabao cu ta bin na remarca pa aplica pa Subsidio di Salario pa luna di juni a… Mas Informacion
Entrante 4 di juni por aplica pa Subsidio di Salario
SVb a notifica e dunado di trabou cu desde 4 di juni por aplica pa Subsidio di Salario pa luna di juni Ultimo dia pa aplica pa Subsidio di Salario pa luna di juni ta 13 di juni, 2020 Tur dunado di trabou cu ta bin na remarke pa aplica pa Subsidio di Salario pa… Mas Informacion
Den mesun empresa trahado no por ricibi FASE mientras otro ta ricibi Subsidio di Salario
Un dunado di trabou no por tin algun trahado den FASE y algun trahado ta wordo paga por medio di Subsidio di Salario Den un temporada cu tin hopi informacion cu mester tene na cuenta cune SVb kier clarifica y elabora ariba e programanan di sosten financiero FASE y Subsidio di Salario. Subsidio di Salario… Mas Informacion


text:
Tin sierto medidanan básiko di higiena i distansia sosial ku ta keda vigente i ku tin e meta pa yuda prevení i kombatí COVID-19 na Kòrsou. E medidanan aki ta aplikabel pa tur hende, tantu residente komo bishitante:
- Laba man frekuente ku awa i habon, sino usa ‘handsanitizer’
- Tosa i nister den èlebog òf skouder
- Tene distansia di 2 meter
- Bisti tapaboka den lugánan públiko
- Evitá grupo grandi (aglomerashon)
- Si por, traha for di kas mas tantu
- Habri bentana pa stimulá ventilashon natural
- Si bo tin síntoma di COVID-19, keda kas, yama bo dòkter di kas i bai tèst
Algun síntoma popular di COVID-19 ta: doló di kabes, keintura haltu, tos seku i doló di garganta, problema pa hala rosea.
USO DI TAPABOKA
Uso di tapaboka ta keda mandatorio na momentu ku ta bishitá un di e establesimentunan menshoná akibou. Ademas, uso di tapaboka ta rekomendabel na tur otro lugá i organisashon:
- Supermerkado
- Minimarket
- Toko
- Pakus
- Panaderia
- Botika
- Hòspital i klínikanan
- Tienda di buki
- ‘Hardware stores’
- Transporte públiko
- Barbero, kapsalòn i ‘beauty salon’
- Agensia funerario
- Kasino


text: riba petishon di frakshon di dp konseho insular di djamars siman pasá a hasi un intento pa trata, segun dp, un krísis den kolegio ehekutivo. segun mpb no tin krísis i frakshon di dp no por a prueba ku tin krísis i pone diputadonan di mpb ku ta kontra pa otorgá pèrmit pa konstrukshon di un hotèl responsabel pa e krísis. diputadonan di mpb mester no a bini ku ningun argumento hurídiko pa hustifiká ku e konseho pa duna pèrmit no ta bon.asuntu di masterplan stratégiko di turismo ta algu fofo i no ta lei, kiko ta un butik hotèl no ta spliká. asuntu di piso no ta pará den lei, loke tin ta diessinku meter i posibilidat pa eksepshon, asuntu di parkeo no por ta argumento pa duna òf no duna pèrmit, asuntu di estudio ta pa konfirmá loke bo ta kontra. esaki ta muestra ku sigur no ta bai kooperá ku mediashon. na final di e reunion presidente señor oleana a sugirí pa traha riba vishon. for di 1993 tin e vishon: “krese ku mantenshon di naturalesa i kultura”. kiko mpb a hasi pa mantenshon di naturalesa i kultura. si mi no ta herá, kuarenta mil pa himno, sinkuenta mil pa dia di rincon i ménos supsidio pa organisashonnan kultural. mpb, al kontrario na upb, no tin ningun mira riba kambionan ku ta tumando lugá.diputado kroon su vishon a sali na kla durante e reunion. “perseverá pa medio di kambio”. ku otro palabra mantené elementonan di balor di tradishon boneriano i krea espasio pa kambio. tur ku ta kontra diputado kroon, kuta na fabor pa duna pèrmit, nankuminsá lesa “masterplan desaroyo stratégiko di bonaire 2010-2025” i gradisí dios ku kroon no a manda kolegio ehekutivo kas.


text:
Cuerpo Policial ta informa:
Zero detencion parada di mucha na Noord
Awe diasabra atardi pa 2:10 e famoso y tan gusta parada di mucha di Noord a cuminsa.
E aña aki a conta cu 6 grupo y un total di 317 mucha.
Cuerpo Policial a pone 35 polis riba pia pa cu e parada encuestion.
Pa 5:10 di atardi e cabez di e parada a jega y pa 5:50 e parada a jega su final.
E aña aki un biaha mas tabata tin zero detencion mescos cu aña pasa.
Tremendo comportacion di e publico
Despues di e parada tabata tin un detencion pero esaki tabata di un asistencia na un otro sitio.


text:
10 Teps Pa Ora Bo Ta Buskando Trabou
- Controla bo kurikulo: controla si bo kurikulo ta up-to-date. Tin ora bo ta buska un trabou den diferente sektor. Tapesey ta importante pa bo pone e kalidatnan den bo kurikulo ku ta pas ku e trabou ku bo ta buskando.
- Usa bo rednan(netwerk): Majoria di trabounan ta wordu hanja via di famia, amigu of konosirnan. Es desir bo rednan.
- Buska un trabou ku ta pas serka bo. Esey ta zona logiko, pero hopi hende ta buska trabounan ku ta mas haltu ku nan nivel o hustamente bou di nan nivel.
- No solisita hopi kaminda: ta rekomendabel pa no solisita hopi kaminda den e mesun biaha. Paso bo no por pone tur bo atenshon i energia riba nan tur.
- Warda bo buskedanan: si bo no tin tempu pa buska trabou tur dia? Inskribi bo mes na e organisashon(uitzendbureau) su boletin p.e. pa asina bo wordu alerta via mail kada biaha ku nan tin un vakatura.
- Konose e empresa: tuma tempu pa bo konose e empresa ku bo ta solisita na dje. Wak p.e. riba nan website. Den bo kombersashon di solisitud bo por menshona dikon bo ke solisita na e empresa i asina bo por laganan mira kon motiva bo ta pa traha serka nan. I asina subi bo chens pa nan skohe abo.
- Skibi un bon karta di motivashon: den un karta di motivashon chikitu bo ta skibi dikon bo a solisita riba e vakatura i dikon espesifikamente serka e empresa ey.
- Jega na ora di e afspraak: un bon kombersashon por wordu hasi solamente si bo a prepara bo mes bon. Soru pesey pa bo ta na tempu i ku bo sa(de antemano) unda e empresa ta situa. Si bo jega laat bo ta duna un mal impreshon.
- Prepara bo mes riba e preguntanan: na e kombersashon bo ta hanja semper un par di pregunta ku ta un norma. Nos tin un lista di pregunta ku bo por verwagt. Mail nos si bo ke esaki.
- Paga atenshon na bo aktitut: komunikashon non verbal ta mes importante ku komunikashon verbal. Tapesey paga bon tinu riba bo aktitut: no sinta tur di sak den e stoel, duna un man firme, establese kontakto visual konstantemente.


text:
Cuchiu di cushina ta lo maximo den ingenieria di cuchiu”, asina Samuel van der Bliek(29) ta cuminsa conta nos, “e ta mi meta pa cuminsa produci esakinan di forma personalisa pa mi clientenan y e abilidad y nivel di conocemento cu e ta rekeri a tuma mi 5 aña pa por yega na dje.” Un soño cu a cuminsa 5 aña pasa despues di un trayectoria largo, awe ta un realidad. ‘Tortuga Forge’ ta un negoshi cu a nace di un combinacion di pasion y interes.
FUTURO
Samuel su meta ta di por yega na un work shop profesional pa traha riba nivel comercial. Te cu awor tur su hermentnan ta DIY (do it yourself). Actualmente e tin un day job pa sostene su mes pero su soño ta di un dia por traha completamente pa Tortuga Forge. “Mi lo kier pa e nomber Tortuga Forge bira mundialmente conoci como Master Bladesmith.”
CONSEHO
E ta pensa cu tur hende cu tin un soño pa cuminsa nan propio negoshi mester bay p’e.
“Stepping into the unknown is the only way to grow, no laga ningun hende convence bo cu bo no por!”


text:
Ramon Arnhem t’e altocomisario nobo di Cuerpo Policial, riba 16 di augustus ultimo el a huramenta dilanti henter conseho di minister den Cocolishi. Arnhem ta un academico y ta carga e titulo di drs. Ramon Arnhem tabata district chef na Hulanda prome cu el a bin biba na Aruba. Arnhem t’e di ocho hefe di polis di Aruba, siguiendo Roland Peterson qepd, Lucas Rasmijn, Alwin Nectar, Ronny Bernadina, Dolfi Richardson, Andrew Hoo y Vanessa Tjon-Kock.
Durante un entrevista den e noticiero merdia, Enfoke, el a conta un poco riba su mision y vision. Tabata su prome bishita den e noticiero. A puntr’e; kico ta su prome bista di e cuerpo. Arnhem den un forma masha honesto a contesta cu e ta mira un cuerpo sumamente motiva y cu necesidad pa crecemento. E no tin ni 100 dia ainda den funcion, pa cual e prome parti pa miho funcionamento di dje y e cuerpo ta pa scucha. Arnhem diariamente ta sinta cu su coleganan, fuera di esey e ta envolvi tambe cu e comunidad. Tin cu remarca cu ta a mira drs. Ramon Arnhem na tur e actividadnan di polis den bario. Na Santa Cruz, Playa, San Nicolas y Noord.
“Mi no ta aki pa bisa con e mester bay” asina Arnhem a duna di conoce durante e encuentro. E ta kere firmemente den traha hunto y cu input di tur. No por compara Hulanda cu Aruba mirando cu ey tin otro problema cu aki. “Bienestar di mi coleganan ta hopi importante pa mi”, asina Arnhem a comenta na Papiamento. Ta su prioridad pa su coleganan ta na prome luga. E no sa con e tabata prome, pero e ta sigur cu tur cu tabat’ey prome cu ne tambe a traha na bienestar di e cuerpo. Locual si e ta nota, ta cu; e polisnan tin hamber pa desaroyo, cual ta un di e puntonan cu e lo traha riba dje.


text:
ORANJESTAD – Premier Evelyn Wever-Croes a duna un update di e negosacionnan cu Hulanda. Esaki despues cu prensa a haci e pregunta na e status mirando cu aparentemente Corsou y Hulanda lo a yega na acuerdo cu otro riba e condicionnan di Hulanda pa fiansa.
Premier Evelyn Wever-Croes a indica cu Gobierno di Aruba ya for di mas di un luna pasa caba a yega na un acuerdo similar, sinembargo tur cos a cambia ora cu dia 4 di september, Hulanda sin consulta cu Gobierno di Aruba, unilateralmente a cambia e condicionnan y a indica cu e 204 miyon florin lo mester yuda Aruba pa 5 luna, siendo cu e tabata destina den prome instante pa yuda Aruba cu 3 luna. Gobierno di Aruba mesora a informa Hulanda cu esaki no ta posibel pasobra a haci schuif cu e gastonan di juli y augustus cu mester wordo cubri awor.
Apesar cu Aruba a pidi Hulanda pa reconsidera nan decision, Hulanda a nenga y a forsa Aruba pa bay busca e fondo di juli y augustus su mes. Despues Hulanda a realisa nan eror y a indica di ta dispuesto pa presta Aruba e placa pero kier haya un conseho di Caft prome.
CAFT recientemente a duna Gobierno rason cu e placa tawata necesario por lo tanto Hulanda no ta supone di a kita e placa ey. Sinembargo, mientras cu esaki tawata pasando, Gobierno no por a warda mas y a haya e 173 miyon presta riba mercado local pa cual Gobierno di Aruba ta hopi agradecido.
Gobierno aworaki ainda ta wardando e decision di Hulanda riba e conseho di CAFT riba e necesidad financiero te cu fin di aña 2020, pa sigui papia riba e contenido di e Rijkswet.
“E punto cu Corsou a yega awor, Aruba a yega mas cu un luna pasa caba. Ta di lamenta cu a bin atraso door di e decision di Hulanda di dia 4 di september. Awor nos ta wardando e decision di Hulanda riba e suma di fiansa pa nos traha un balans atrobe kico tur a cambia mientras tanto, pa despues bolbe cana e caminda di consulta cu gremionan y finalmente Parlamento. Nos ta keda cu confiansa y optimismo cu nos ta sali afo cu un areglo cu ta den bienestar di henter nos comunidad”, Premier Evelyn Wever-Croes a duna di conoce.


text:
Bob Pinedo: E Dòkter Ku A Kibra Hopi Barera Na Hulanda
Siman pasá e yu di Kòrsou di mas famoso na Hulanda, Jandino Asporaat, a enkabesá un delegashon di yunan di tera ku tin hopi influensia na Hulanda ora nan a bai bishitá e minister plenipotensiario Anthony Begina na Curaçaohuis na Den Haag.
Nan a dialogá tokante e posibilidatnan pa motivá mas yu di tera pa sobresalí i e formanan den kual por krea un imágen mas positivo di nos hendenan tantu den e media na Hulanda komo ku e media na Kòrsou.
Den e delegashon di yunan di tera influyente tabatin Kenneth Asporaat, Archell Thompson i Paddy Roomer. Esakinan ta individuonan ku a duna aporte ekstenso na esfuersonan pa pone Kòrsou den un lus mas positivo durante e último añanan aki.
Un bon ehèmpel ku nan por usa di un yu di Kòrsou ehemplar na Hulanda ta e ehèmpel di Bob Pinedo. E ta un onkólogo ku fama mundial ku a gana hopi premio i a logra hopi riba tereno di tratamentu di kanser na Hulanda. E ta un Kabayero den e Órden di Leon Hulandes, un di e órdennan sivil mas antiguo i mas altu na Hulanda ku ta data for di aña 1815, i e ta un Komandante den e Órden di Oranje-Nassau.
Nasí komo Herbert Michael (Bob) Pinedo na Kòrsou dia 25 di ougùstùs di 1943, Bob Pinedo a krese den un famia hudiu sefardí tradishonal. E tin bon rekuerdo di su hubentut na kas di famia na Zuurzak, kaminda e tabata hunga weganan di mucha ku su amigunan. El a muda bai Hulanda ku 16 aña pa bai studia medisina na Delft i Leiden.
Inisialmente su herensia hudiu karibense a hasi’é difísil pa e adaptá su mes na e bida na Hulanda, kaminda sintimientunan antisemita tabata biba ainda serka e hulandesnan ku e tabata topa. Pero el a perseverá i el a optené su título di médiko na Rijksuniversiteit Leiden.
Na 1972 el a skirbi su tésis tokante hipertenshon renovaskular. Poko despues, ora e tabata hefe di e klínika na Academisch Ziekenhuis Utrecht, el a ripara ku e manera di hasi sirurgia pa kombatí kanser tabata muchu impersonal.
Den e époka ei na Hulanda kanser tabata wòrdu konsiderá un sentensia di morto enbes di un enfermedat ku por trata. Bob Pinedo a trese un kambio profundo den e pensamentu ei por medio di su enfoke humano pa ku e tratamentu, den kual el a ahustá e esfuersonan médiko pa trata e enfermedat a base di lokual e pashènt ta bis’é.
Un di e hazañanan di su karera médiko a sosodé ora el a funda e VUmc Cancer Center Amsterdam (CCA), kaminda ta trata pashèntnan di kanser. Aparte di su inteligensia supremo komo onkólogo, Bob Pinedo tabata un eksperto den rekoudamentu di fondo i asina el a logra haña finansiamentu pa CCA di empresanan privá. Awor e sentro aki ta para komo un testimonio na su legado. Durante hopi aña e tabata profesor di medisina tambe na e universidat di VU na Amsterdam.
Manera ya a menshoná, Bob Pinedo a gana hopi premio pa su trabou durante su karera. Un di e premionan di mas importante ku el a gana tabata e premio di Spinoza na aña 1997, kual el a gana pa su investigashonnan den onkologia. Esaki ta e honor di mas distinguí di Hulanda riba tereno di siensia. E ta wòrdu brindá na individuonan ku a realisá logronan riba nan tereno di investigashon sientífiko.
Un otro premio importante ku el a haña tabata e premio di David A. Karnofsky Memorial Award di e Sosiedat Merikano di Onkologia Klinikal na aña 2014. E tabata e di tres estranhero ku a wòrdu honrá ku e premio merikano aki i pa e motibu aki el a asta haña un karta di felisitashon di e promé minister di Hulanda, Mark Rutte.
Banda di e logronan aki e ta miembro tambe di e Sosiedat Real di Medisina (Royal Society of Medicine) i e Akademia Real di Siensia di Hulanda (Koninklijke Nederlandse Akademie van Wetenschappen).
Aktualmente e ta biba na Kòrsou seis luna pa aña i e ta kasá ku dos yu muhé, un di kual tambe ta traha den e tereno di medisina. Bob Pinedo a krea Fundashon Prevenshon tambe aki na Kòrsou pa yuda den e lucha kontra kanser di pechu.
Nos debe e gran yu di tera aki un realse haltu pa tur su logronan eksepshonal. E ta un ehèmpel ekselente di e grandesa di dushi Kòrsou i su dushi hendenan.


text:
Hopi hende ta gosa ku Aruba a kòrta gastu den e ámbito públiko i ta lamentá ku aki nos no a hasié. Ta lamentabel, sigur si nos realisá ku tin un lei kla pa atendé ku empreasan ligá ku e sektor públiko. For di 2016 e ta kla, pero no a publik’é. E lei no a drenta na vigor.
Ta trata di e lei Optimalisatie Overheidsgelieerde Entiteiten ku entre otro ta baha e salario di e personal na e instansianan menshoná. Apesar di preshon polítiko i wèlga general, e lei a pasa Staten na ougùstùs 2016, djis promé ku elekshon.
E lei a keda introdusí pa motibu di prekupashon grandi pa e peso riba nos finansa públiko. Su metanan ta drecha kalidat di servisio, baha salario i e kostonan haltu di operashon i minimalisá e riesgo pa finansa públiko:
✔Algemene regels bij het plaatsen van opdrachten waarbij marktwerking en transparantie worden bevorderd;
✔normen voor specifieke kostenposten (uit efficiëntie en om misbruik te verkomen);
✔richtlijnen voor de personeelskosten (formatierapporten en variant Balkenendenorm);
✔rendementseisen en dividendbeleid;
✔handhavend toezicht vanuit de overheid.
Despues di 3 aña e lei ta ketu bai den lachi. Fòrti a laga sa -apesar di (menasa di) “aanwijzing”- ku mester ahustá algun punto. Te leu ku mi sa, no a bisa kua ta e ahustenan nesesario i dikon nan ta asina grave pa laga un lei drumi 3 aña largu.
Fòrti mester bai Staten awor i disidí ku ta ehekutá e puntonan ku no tin nesesidat pa keda adaptá den e lei ya menshoná. Antó e puntonan ku mester di ahuste, ta warda te ora bin un teksto nobo. Mester buska un manera rápido pa por lo ménos atendé ku e salarionan astronómiko den empresanan ligá ku e sektor públiko. Kisas tin un otro kaminda pa kana, pero nos mester aktua rápido i asumí nos responsabilidat komo pais outónomo.
Covid 19 diariamente ta pone un spil nos dilanti i ta demostrá ku ketu bai nos ke sigui biba riba nos forsa, stèns riba Hulanda pa plaka i no tuma e medidanan ku nos sa ku ta nesesario.
Willemstad, Kòrsou


text:
Despues cu AVP a haya su derota aplastante den e eleccion ultimo y cu pueblo no ta kere den nan mentira y manipulacionnan mas, Marlon Sneek ta un di e poco ignorantenan cu a keda activo ainda y kier sigui plama su mentiranan den nos comunidad. Asina recientemente cu cara seco el a trece padilanti cu su partido AVP durante 8 aña no a introduci ningun medida riba lomba di pueblo. Ta increibel locual e mentiroso aki a trece padilanti ya cu e cantidad di medidanan imponi door di gobieno di AVP a surpasa tur limite, esta mas di 30 medida!
Medidanan cruel
Pa refresca Marlon Sneek su memoria lo siguiente: AVP a percura pa aumenta e primanan di AOV y AZV, a introduci BAZV, a aumenta e edad di pensioen te 65 aña (SVB y APFA), a introduci Franchise y Middelloonregeling pa e ambtenaarnan, a kita Bashi Premie y Gelijk Bedrag di pensionadonan, a aumenta Room tax, Timeshare tax, Car rental tax, Vliegtax, accijnzen, invoerrechten, inkomstenbelasting, grondbelasting, schoolgeld, collegegeld, tarifa di bus, prijs di coriente, pago pa recoge sushi y parkeer auto, a corta drasticamente den subsidio di fundacionnan social y asina por sigui menciona mas medida cruel imponi riba lomba di pueblo.
Promesanan falso
Tambe Marlon Sneek tabata tin e curashi pa lansa un otro mentira flagrante pa pueblo guli manda abao, esta cu su partido AVP nunca a haci promesa na comunidad sin cu nan no por a cumpli cu esakinan. Sinembargo e siguiente hechonan ta demostra lo contrario:
- Elimina BBO. Durante henter e campaña pa eleccion 2009, Mike Eman a priminti cu e lo elimina e BBO di 3% asina cu AVP drenta gobierno, ya cu e BBO lo a aumenta e costo di bida drasticamente. Hecho ta cu na lugar di elimina e BBO, Mike Eman a percura por medio di e BAZV pa aumenta esaki te na 3.5%. Y riba dje nan a percura pa awe e costo di bida tin henter comunidad na rand di desesperacion.
- Reduci prijs di awa y coriente. Tambe un di e mentiranan di Mike Eman den e campaña pa eleccion 2009 tabata cu ‘from day one’ nan lo reduci e tarifanan di awa y coriente cu 25.5% y den e siguiente aña lo reduci esaki cu un otro 25.5%. Sinembargo na lugar cu e tarifanan aki baha cu 51%, nan a aumenta esaki drasticamente debi na e corupcion di Hedging y cual a costa e pueblo consumidor mas di 300 miyon florin.
- Aumento di edad di pensioen. Den e programa pa eleccion 2009, AVP a trece como punto di prioridad: “Fiha e edad di pensioen pa tur hende na 60 aña”. Pero kico nos por a mira despues di algun aña? Den un forma dictatorial y sin tene cuenta cu ningun hende nan a bulldoze y aumenta e edad di pensioen te na 65 aña y awe nan ta na yoramento cu e gobierno nobo lo no por baha esaki bek te na 62 aña.
- Laptop pa tur studiante. Mirando henter e desaroyo pa loke ta digitalisacion den mundo, AVP a priminti tambe cu tur alumno y studiante na Aruba lo haya un laptop gratis pa nan por uza den nan tareanan di scol. Esaki tambe tabata un engaño total ya cu nunca e alumno y studiantenan a haya e tan afamado laptop aki for di Mike Eman.
- Elimina Boekenfonds di Colegio. Mas di e promesanan falso tabata cu AVP lo percura pa elimina e boekenfonds di Colegio Arubano. Esaki nan a declara sagradamente para dilanti di e edificio di e scol aki. Pero te cu awe tur studiante mester paga e suma completo na e fondo di buki aki.
Cu e ehempelnan di promesanan falso exponi aki tur hende por conclui cu durante e 8 aña di gobernacion di AVP, e partido aki a converti su mes den un machin di engaño y falsedad, ya cu nan no a cumpli cu ningun di e promesanan aki. Awe nan ta consisti di politiconan manera un Marlon Sneek cu diariamente tin como obhetivo di tira lodo contra partido MEP, siendo cu ta nan mes ta lastra tur dia den e lodo aki.


text:
E prinsnan, Harry y William, a laga nan propio diferencianan un banda, pa desvela un estatua como un monumento permanente di nan mama stima pa loke lo a bira su 60 cumpleaño, mientras cu centenar di hende cu a stima ‘People’s Princess’, a reuni den un vigilia pafo di Kensington Palace. E dos rumannan tabata cu lomba pa e camera momento cu nan a saca nan potret prome cu e desvelo di e estatua di prinses Diana, crea pa Ian Rank-Broadley y coloca den Sunken Garden, un luga di consuelo y siguridad pa e prinses prome cu el a muri na 1997.
E estatua ta mustra Diana cu su brasanan rond di dos mucha, cu tin como obhetivo pa refleha e afecto, elegancia y energia di Princess of Wales, ademas di su trabou y impacto cu e tabatin den tantisimo hende rond di mundo. E retrato y estilo di e vestuario presenta a ser basa den e periodo final di su bida ora el a gana confiansa den su rol como embahadora pa e causanan humanitario. E estatua tin como obhetivo pa transimiti prinses Diana su caracter y compasion. Bou di e estatua tin un pedestal graba cu e nomber di e prinses y fecha di e desvelacion.


text:
Diadomingo mainta a drenta informe di un accidente cu hende herida banda di Johnson’s Supermarket na Caya Jose Geerman, mesora a dirigin tanto polis como ambulans na e sitio. Na yegada di e patruya a bin compronde cu aki ta trata di un accidente unda un Nissan Sentra direccion pariba den Caya Jose Geerman a dal den un Toyota Yaris cu tabata saliendo for di Caribenstraat cu ta keda pariba di e Supermercado y nan a dal den otro. E chauffeur cu e Sentra tabata bin cu velocidad hopi halto den un area habita. E chauffeur di e Yaris a calcula malo e velocidad halto di e Sentra. E impacto tabata fuerte. E chauffeur cu e Nissan Sentra a lastra un brake hopi largo y dal duro den banda di e Yaris. E daño material y e marca di brake ta confirma con duro e Sentra tabata riba caminda. E Yaris ta RHD y esey a scapa cu e chauffeur no a haya e sla den su banda. El a sali ileso.
Mientrastanto e pasahero sinta den e Sentra si a keda herida. Ambulance a presenta y asina nan a transporta e victima masculino pa Hospital. Polis di trafico a presenta pa asina haci investigacion. Ambos auto mester a ser movi cu takelwagen despues di e impacto mirando e daño cu a keda atras.


text:
Liberato Hoek, hefe di departamento di ambulance ta expresa e siman di ambulance pa haci un reflexion di locual nan departamento a pasa aden cu e situacion di pandemia. Pa keda wak tur e trabounan cu a nan a haci pa pueblo den e momentonan aki.
Aunke sr. Hoek ta bisa cu e celebracion no por ta manera antes pa cumpli cu reglanan stipula, ta keda celebra den chikito cu nan colega, dunando e danki pa e trabou di cada un di nan. Ta spera cu pa otro aña nan por tin un celebracion mas grandi pa e personal di ambulance.
Sr. Hoek a bisa cu den total a transporta mas cu 700 pashent, un averahe di 50 pashent di covid-19 a keda transporta pa luna. E ta comparti cu e transportenan aki tabata un extra peso mirando e precaucion y extra cauteloso cu cada un di nan mester a haci nan trabou ora di transporta un hende cu e virus na hospital.
Segun Hoek, e ta elogia tur su coleganan y henter e personal pa e periodo cu cada un a coopera cu esaki. E ta agradecido cu comunidad di Aruba tambe a sa di compronde y aprecia nan trabou mas di cada dia.
Tambe e ta comparti cu actualmente ambulance ta haya personal nobo den e parti di enfermeria cu mester sigui curso cu ta ser duna di Hulanda, pero mirando pandemia a atrasa un poco, mester warda mas.
Tin retonan ainda cu nan tin cu enfrente, pero nan vision pa ambulance ta wak wak 4 ambulance pa cada shift. Actualmente nan tin tres post y cada post tin tres ambulance na warda, pa asina keda mehora nan servicio.
Nan ta pidi pa persona keda cauteloso riba trafico, pa sigui e reglanan pa keda controla e coronavirus y pa tur esnan cu tin un malesa cronicio pa sigui tuma nan medicamento na tempo y sigui tur regla cu dokter ta duna.


text:
Ceremonia Apertura Barranquilla2018
Mikel Schreuders a carga e bandera pa drenta e stadion
Diahuebs anochi den e stadion Metropolitano Roberto Melendez a tuma lugar un bunita ceremonia di apertura di e XXIII Weganan Centroamericano y del Caribe Barranquilla 2018. Mas cu 30.000 espectador a presencia un ceremonia bunita, cu a trece dilanti un show yama “Barranquilla Show 2132” cu varios artista renombra di Colombia presente durante e acto aki.
Un gran cantidad di atleta di 37 diferente pais a desfila hunto cu nan bandera. Mikel Schreuders tabata tin e honor di ta e abanderado. E highlight di anochi ta na momento cu Aruba a drenta e stadion Metropolitano y a desfila riba e tono musicalnan di Jonathan “Jeon” Thiel. Nos delegacion a sa di disfruta di e espectaculo, bailando, gritando y saludando durante henter e desfile.
E antorcha a yega e stadion Metropolitano den man di e hungador di e seleccion colombiano di futbol, Carlos Bacca cu na su turno a entrega esaki na Maria Luis Calle, cu di su banda a entrega na Mariano Pajon cu a hasi un recorido den e stadion pa entrega na Helmut Bellingrodt y por ultimo Edgar Renteria, ex hungador di baseball profesional di Grandes Ligas tabata tin e honor di sende e vlam centroamericano. Presidente di Colombia, Juan Manuel Santos , hunto cu e presidente di Odecabe, Steven Stoute a duna inaugura oficialmente e “XXIII Juegos Centroamericanos y del Caribe 2018”. Pa sera un anochi grandi, publico presente y como tambe tur delegacion tabata tin e honor di disfruta di e artista colombiano, Shakira.
E Weganan Centroamericano y del Caribe lo continua t’e cu 3 di augustus proximo.


text:
Mi nomberta Tricia Ramou-Everon y mi ta maestra Elektrotechniekna EPI C&T. E aña binidero mi tacumpli 10 aña trahandopaEPI y den enseñansa. Mi taun personacutakerecueducacionta algo continuo y cucomo persona semperbo por siñacosnannoboy siguidesaroyabo mes. Mi takerecueducacionta e fundeshiy forsa di nos isla. Como persona lo mascu por resalta dimita mi pasion y dedicacionpa tur projectocu mi ta forma parti di dje, mi curashipa bringa y para pa loque mi takere den dje, mi interespasempersigui educa y informa mi mes.
Desde mi comienso den enseñan1sa akina Aruba, mi a wakcutin hopi reto den enseñansacuta afecta no solamente e maestro, pero enseñansa den su totalidad.Huntocu mi coleganan hopi biaha nos mester a para hunto, bringa pa ser scucha y ser respeta como profesionalnan den educacion.
Aworakicu nos ta den crisis di COVID 19 nos retonan a bira mas y esakitanificacutin y ta bai tinmastrabounacamindaden enseñansa.Gran majoria di nos maestronanta dispuesto patransforma nos mes na e realidad nobo, pero e mester bai naun manerastructura y husto.
Tambe tin un grupo grandi di maestronan di e generacionnobo y nos tincuunipaasina nos tamas fuerte para den nos sociedad, un sociedad cuta transformando y pasando dor di cambionaninmenso. Hunto nos lo salidilanti, proteha nos posicion come educador y salvaguardia enseñansa den su totalidad. Segun mi observacionnan SIMAR tambe a cuminsacu un transformacionpositivo, den e ultimo añanan nos a wak SIMAR saliendo mas fuerte pa nos maestronan.
Teniendo na cuenta e conseguenciananpaenseñansadorCovid19, generacionnobo di maestronancu mester uni ye cambio positivio den SIMAR, mi ta desea di postula mi mes pa por forma parti di e directivanobo di SIMAR y asina juda den sostene mi coleganan maestro, paso uniontatreseForsa.


text:
ORANJESTAD, Aruba
Na momento cu un mucha ta ricibi educacion tocante derecho di mucha , Esaki ta pone cu e mucha ta siña cu e tin derecho , pero tambe ta siña cu otro persona tambe tin derecho. Ta hopi importante pa un mucha siña e leynan di derecho di mucha , e mucha ta siña cu e por para pa su mes na momento cu e ta mira cosnan straño ta pasa rond di dje.Esaki ta di dos biaha cu Telefon pa Hubentud ta organisando e UNICEF kinder rechter film festival pa cada mucha na Aruba siña riba nan derecho.


text:
Kompania chines ta kumpra refineria na Jamaica.
Na Jamaica e refineria ALPART di aluminio ta pasa den man di e entidat chines Jiuquan Iron and Steel Company (JISCo). Minister di Transporte i Mina, Mike Henry a bisa ku a firma un akuerdo di interes pa traspaso entre JISCo i e firma di aluminio ruso UC Rusal, ku tabata operá e refineria. Dia 19 di yüli último, representantenan di e dos entidatnan a firma e akuerdo na China. Henry, huntu ku e titular di Siensia, Energia i Teknologia di Jamaica, Dr. Andrew Wheatley, a fungi komo hefe di un delegashon ku a atendé e seremonia di firmamentu. Durante di un rueda di prensa siman pasá, Henry a deklará ku ta spera di JISCo ku nan lo kompletá e tumamentu kompletu di e planta ALPART na novèmber di e aña aki.
Esaki lo duna e entidat e posibilidat pa invertí un suma total di US$ 220 mion, den e promé fase, pa modifiká i aktualisá e planta. Durante e temporada di transishon, un tim tékniko di JISCo lo bishitá ALPART pa kondusí un estudio i dearoyá diseñonan básiko, komo parti di e trabou di preparashon. Henry a indiká ku e proyekto ta planiá pa kore di desèmber 2016 te desèmber 2017, i na final ta spera ku no solamente lo baha e gastunan di produkshon sino tambe lo trese mas efisiensia den e parti di produkshon. Tambe e minister a bisa ku nan lo pone hopi atenshon, pa perkurá den e parti di protekshon pa medio ambiente, durante di e implementashon di e proyekto.


text:
E solo di Aruba ta briyando fuerte mirando cu aerolineanan ta agregando mas capacidad pa e lunanan benidero Aeropuerto Internacional Reina Beatrix (AUA Airport) ta contento pa comparti cu e cifranan di trafico ta sigui aumenta di forma stabil, mirando cu e demanda pa bai biaha den e mercado Mericano ta cresiendo.
Ta spera cu e cantidad total di movecion lo alcansa e cantidad mas halto di 151 buelo y 15,932 yegada durante e prome siman di April 2021. Ta spera cu e dia mas ocupa den cantidad di yegada lo ta Diasabra, 10 di April ora cu AUA Airport ta premira cu lo atende 3,500 pasahero yegando a bordo di 30 avion.
E recuperacion Mericano tabata fuerte; e “total seat capacity” a alcansa 72% di e nivel di 2019 (prome cu e pandemia) den e prome kwartaal di 2021. Poco poco pero sigur, data ta indica cu di siman pa siman e capacidad por lo menos ta recuperando den e mercadonan regional mas importante.
E pregunta principal ta keda riba e “traveler confidence” mirando den e segundo kwartaal di 2021. E industria lo sigui ta en espera di mas informacion riba pasaportenan di vacunacion y e acceptacion di un programa asina.
“Nos ta ansioso pa mira cu e movecionnan aereo ta aumentando di forma stabil, specialmente di nos mercado principal Merca. Nos ta optimista cu e aerolineanan Mericano lo yega e nivelnan manera cu nan tabata prome cu e pandemia pa e temporada di zomer (April /Mei) 2021.”
“Nos ta riparando tambe un tendencia positivo den e ‘passenger load factor’ semanal na yegada (porcentahe di asiento ocupa abordo di un avion), aumentando den e ultimo simannan yegando e cantidad mas halto di 64% compara cu un “load factor” di 85% na 2019,” asina Aruba Airport Authority N.V. su Air Service Development Manager Jo-Anne Meaux-Arends a comenta. April 6, 2021


text:
Grupo Rítmiko Sablika ta invitá pueblo di Kòrsou
Grupo Rítmiko Sablika ta invitá pueblo di Kòrsou
Den kuadro di selebrashon di 10 aña di Grupo Rítmiko Sablika den farándula di Kòrsou, nan kier a invitá hinter nan fanatikonan i pueblo di Kòrsou pa bin kuminsá selebrá ku nan.
E fecha mes ta den ougùstùs, pero ya kaba nan kier kuminsá selebrá i asina gradisí Ser Supremo i tur ku di un òf otro manera a bin ta sostené e grupo aki. Ku pa 10 aña largu pasando den tur tipo di prueba a sa di huntu ku nan Lider Shurendi Pieternella pa tene kabes na haltu i keda deleitá e pueblo di Kòrsou ku nan músika, talento i karisma.
Pa kuminsá e selebrashon dia 14 aprel próksimo den Club Union Boneriano, Sablika i su Amigunan ta bai entren’é e pueblo di Kòrsou manera nan so por hasié. E grupo di Amigunan a krese i lo bai tei, Grupo Kompèr, Grupo Orírí huntu ku Kantadó Mayó, Sharrel Denisia, Den Chikí, Hóben na Timon, Grupo Rítmiko Brasa bo Seú i dimes Grupo Rítmiko SABLIKA.
For di 12’or lo tin un kushina i bar bon surti, pues bini ku bo famia i asina selebrá ku nos te ku 11’or di anochi.
Miembronan di Prensa tambe ta keda kordialmente invitá pa asina selebrá ku nos i kompartí ku boso Semper a sostené Grupo Rítmiko Sablika.
“Danki pa warda riba SABLIKA”


text:
ORANJESTAD (AAN): Un persona di California a bira e prome caso identifica na Merca di variante Omicron di COVID-19. Esaki a tuma lugar mientras cientificonan ta sigui studia e riesgonan cu e variante nobo di e virus ta trece cune.
E informacion a wordo confirma pa docter Anthony Fauci, epidemiologo principal di Cas Blanco, kende durante un conferencia di prensa, a detaya cu e persona portador di variante nobo a regresa di Sudafrica dia 22 di november, e ta completamente vacuna -sin a haya e di tres dosis- y, den momentonan aki, a presenta sintomanan leve.
E pashent ta den cuarentena y tur su contacto cercano a wordo notifica y te ainda a test negativo pa covid.
Universidad di California, na San Francisco a realiza e secuenciacion genomico di e caso. “Nos tabata sa cu tabata cuestion di tempo cu prome caso di Omicron a wordo detecta na Merca”, Fauci a expresa.
Pa loke ta trata riesgonan di e variante nobo, docter Fauci a remarca cu “no tin suficiente informacion y ainda no tin evidencia cu Omicron ta un variante mas grave, pero sigur nos mester di mas informacion”.
E principal experto den malesanan infeccioso di Merca a bisa cu nan lo haya sa mas riba variante Omicron den dos of cuatro siman, na medida cu cientificonan cultiva y analiza e muestranan di laboratorio di e virus.
Durante e conferencia di prensa di diaranzon, el a reitera importancia di e vacuna, y tambe e booster shot. E tambe a urgi pa tur ciudadano sigui cuida, usa tapaboca y mantene distanciamento social. “Nos mester sigui implementa e hermentnan cu ta den nos disposicion”.
Gobierno di presidente Joe Biden a tuma medidanan fin di luna pasa pa restringi viahenan desde Sudafrica, na e variante a wordo identifica pa prome biaha y a propaga rapidamente.
Centro pa Control y Prevencion di Malesanan (CDC) ta tumando medidanan pa reforza normanan pa viaheronan procedente di extranhero, cu mester wordo anuncia riba diahuebs.
Autoridadnan a indica cu e medidanan aki lo sirbi solamente pa “gana tempo” pa asina e pais por conoce e variante miho y tuma precaucionnan adecua, pero cu, mirando e transmisibilidad, su yegada na Merca tabata inevitable.
Organizacion Mundial di Salud (WHO) a reconoce diaranzon cu e vacunanan contra coronavirus por tar menos eficaz contra e variante Omicron, pero a insisti cu no mester ta causa pa alarma, aclarando cu esaki por sigui duna suficiente proteccion contra formanan grave di e malesa.
WHO a informa cu nan a ricibi notificacion di casonan di variante nobo den 23 pais.


text:
En conexion cu Dia Internacional di Derechonan di Mucha, pa di tres aña consecutivo GLW Foundation ta duna bek na e muchanan. Na Centro di Bario Tanki Leendert e muchanan por a yega pa asina haya nan pakete gratis.
Tio George a splica cu desde diasabra nan a prepara e mil paketenan pa awe e proceso por tuma luga. E muchanan ta haya den e pakete entre otro pan cu hotdog. Boluntariamente algun miembro di Aruba Lions Club y e muchanan di Leo Club a bin yuda cu e evento aki. Nan ta prepara e pannan pa asina pone esakinan den e saco, unda tin chubby, buscuchi, mangel. Incluso a conta cu presencia dje Miss Teen Aruba y Miss Teen Glorious di GLW Foundation.
Aki via drive tru ta duna e muchanan e paketenan. A bin cu e sistema di drive tru pa motibo dje pandemia y como e concepto a bay bon, a mantene esey. Asina ey e dos Miss Teennan ta encarga pa entrega e pakete na e muchanan.
Miss Teen Glorious a indica cu nan ta yuda y haci e muchanan feliz. E reaccion dje muchanan ta uno di felicidad y esey ta hacie contento tambe. Por pasa cu e muchanan na Centro di Bario Tanki Leendert te cu 2:00 pm pa haya nan pakete gratis.


text:
Kralendijk– Direktorado di Planifikashon i Desaroyo (DdPiD) den koperashon ku Tourism Corporation Bonaire (TCB) dia 1 di sèptèmber 2021 a lansa un mapa nobo pa kaminata den sentro di siudat ‘Kaminata Históriko Kralendijk’. E mapa nobo pa e kaminata den sentro di siudat akí ta un mapa mas informativo i mas interaktivo ku esun anterior. E mapa nobo ta kontené tur e partinan históriko mas importante ku nos bishitantenan por mira i siña tokante di nos kapital, Kralendijk.
Meta di e Kaminata Históriko Kralendijk ta pa informá nos bishitantenan tokante nos ophetonan históriko den sentro di Kralendijk. Di e manera aki fásilmente e turista riba su mes por eksplorá e siudat.
En total a aktualisá kuater mapa di den sentro di siudat: dos den Parke Wilhelmina, unu na Ofisina di Turismo i unu na La Terrazza Shopping Mall. E mapa ta mustra en total 28 sitio interesante pa bishitá. Esakinan ta konsistí di edifisio históriko, museo i monumentonan. Banda di esei tin un leyenda di tur e fasilidatnan den sentro di siudat, manera ATM, banko, botika, pòmp di gasolin, warda di polis, supermarket, hospital, punto di informashon pa turista
i mas. Banda di e aspektonan akí e nòmbernan di kaya tambe ta visíbel pa hasi mas fásil pa sigui e ruta deseá.
Foyeto
Pa duna mas tantu informashon balioso posibel i hasi mas fásil pa e usuario por eksplorá tur kos, dentro di poko lo tin un foyeto disponibel den un baki spesial bou di e mapanan. Esakinan ta grátis pa tur hende ku kier un foyeto di e Kaminata Históriko Kralendijk. E foyetonan aki ta optenibel tambe na Ofisina di Turismo .
DdPiD ta hopi kontentu ku renobashon di e mapa di siudat i ta sigur ku esaki lo tin un balor agregá pa nos hendenan lokal i pa esnan ki t bishitá Boneiru.


text:
KRALENDIJK – Bonaire Lions Club ku un di su metanan pa promové i sostené desaroyo di hubentut, ya pa 3 aña konsekutivo ta spònser un hóben deportista miembro di Bonaire Angels pa por representá Boneiru internashonalmente den deporte di beisbòl. Ta trata di e hóben Gabriel Statie ku tambe lo forma parti di e torneo ‘World comes to the Palm Beaches International Baseball tournament’ di 29 di òktober pa 5 di novèmber benidero. Na e torneo akí lo tin partisipashon di Merka, Hapon, Korea sur , Mèksiko, Tailandia, Panama, Argentina, Colombia, Venezuela i Aruba. Bonaire Lions Club ta deseá hopi éksito na Bonaire Angels.
Riba e foto por mira momentu ku Presidente di Bonaire Lions Club , Edelmira Carolina ta hasi entrega di un chèk komo spònser di Gabriel Statie.


text:
Category: HISTORIA
Ultimo charla di e serie Hoyanan di HerenciaCultural Subacuatico na Aruba Convenio 2001 di UNESCO y Prome exploracion di dos paisahe cultural maritimo na Aruba
Diahuebs dia 27 di october, di 7.30 pa 9’or di anochi, e ultimo lectura di e ciclo di charla “Hoyanan di HerenciaCultural Subacuatico na Aruba”…
Archivo Nacional ta anuncia cu nos ta drentando e ultimo siman di Campaña 3C
Poco poco e “Campaña 3C” di Archivo Nacional Aruba (ANA) ta yegando su fin. Tabata comienso di luna di juni, unda hunto cu Minister di…
PODER DI MUSEONAN: Esaki ta e tema di 2022 pa Dia Internacional di Museo cu ta ser celebra riba 18 di mei.
Museonan ta un luga di descubrimento incomparabel, ta educa nos y habri nos mente pa ideanan nobo, y asina contribui na un miho futuro. E…
Diasabra 23 di april ta recorda cu ta net 100 aña pasa a nace un heroe “Boy Ecury
Awe diasabra 23 di april ta recorda cu ta net 100 aña pasa a nace un heroe “Boy Ecury, un hoben cu apenas 15…
CONMEMORACION DI FAYECIDONAN 4 DI MEI 2022
ORANJESTAD – Mescos cu e añanan anterior riba 4 di mei Reino Hulandes ta conmemora esnan cu a fayece durante segunda guera mundial. NaHulanda un…
Comision Celebracion Dianan Nacional ta informa: Nos idioma Papiamento como simbolo nacional di nos identidad den nos luna cultural y celebracion nacional
Oranjestad – Comision Celebracion Dianan Nacional (CCDN) bou auspicio di Ministerio di Cultura ta promoviendo tambe nos lenga materno Papiamento hunto cu e slogan…
NOS ESCUDO TA UN DI ARUBA SU PROME SIMBOLONAN NACIONAL
Comision Celebracion Dianan Nacional ta informa: NOS ESCUDO TA UN DI ARUBA SU PROME SIMBOLONAN NACIONAL Oranjestad – Comision Celebracion Dianan Nacional (CCDN) bou…
Minister Endy Croes; Laga nos inculca den nos yiunan e balor grandi di Status Aparte y e lucha di Betico Croes.
Minister di Enseñansa y Deporte Endy Croes ta felicita henter pueblo pa cu e dia Nacional cu nos ta celebra 25 di januari esta Dia di Betico. …
Parlamentario Steven Martina presente na Conferencia 35 Aña Status Aparte -Aruba Ta Di Nos Tur
Aruba a crece y a desaroya y Aruba ta un ehempel den reino ORANJESTAD – Pa e Conferencia 35 aña Status Aparte -Aruba ta di nos tur, Gobierno di Aruba a conta cu presencia di Parlamentario Steven Martina, kende ta lider politico di partidoMAN. Sr. Martina a bini representa su Tata e ex-Prome Minister di Antias Sr. Don Martina, kende 35 aña pasa tabata co-firmante di e Status Aparte pa…
Durante Conferencia 35 Aña Status Aparte a presenta un video “Aruba Ta Di Nos Tur”
Historia breve di Status Aparte y sucesonan local y mundial cu a afecta Pais Aruba desde 1986 ORANJESTAD –Siman pasa a tuma luga e ‘35 Aña Status Aparte – Aruba ta di nos tur’. Gobierno di Aruba a prepara un bunita programa. E programa a inicia cu presentacion di un bunita video cu a duna un historia breve di Status Aparte for di aña 1933 te cu den decadanan 70. Alabes a mustra algun sucesolocal y mundial cu a afecta Pais Aruba. Aruba cu su propio instrumentonan Aruba awe ta un estado di…


text:
Gobièrnu di Kòrsou ta duna honor na nos mes hendenan
Gobièrnu di Kòrsou ta duna honor na nos mes hendenan
Geplaatst op 23 September 2021 dor di Ministerio Asuntunan General i Promé Minister
WILLEMSTAD – Gobièrnu di Kòrsou ta duna honor na nos hendenan. Maske nos ta bibando den e situashon di pandemia pa ku COVID-19, nos hendenan ta briya i saka kara di nos pais. P’esei Gabinete Pisas a invitá tur e atletanan i missnan ku a representá Kòrsou resientemente bin serkanan na Fòrtí pa duna nan un rekonosementu ku nan meresé.
Mayoria di e atletanan a partisipá bou di bandera hulandes, pero kada un di nan ta digno yu di Kòrsou ku tin nan rais kurasoleño. Mayoria di nan ta hóben ku ta sobresalí i a konkistá un medaya olímpiko. Gobièrnu ta duna honor na e atletanan dor di duna kada un di nan un ‘award’ ku nan nòmber grabá riba djé i asina yamanan danki pa nan kontribushon balioso na nos nashon. E aporte di kada un di nan ta pone nos komo pais riba e plano internashonal i ta mustra ku nos tin kapasidat.
Minister enkargá ku deporte, sr. Sithree ‘Cey’ van Heydoorn, a splika ku pa motibu di e pandemia di COVID-19 e selebrashon mester a bai di otro forma ya ku nos ta bibando den un krísis. Pero tòg a pone atenshon spesial na nos atletanan kaminda Konseho di Minister a yama danki i duna honor na e atletanan durante un enkuentro den sala multifunshonal Jerry Lasten (Media Room) na Fòrti.
Na mes momentu a invitá nos representantenan di beyesa ku tambe a sa di konkistá e korona máksimo den luna di ougùstùs último. Nan tambe ta digno representante di nos pais. Ta trata aki di Danila Magdalena, Miss Teen Globe International 2021 na Puerto Vallarta, Mexico, Rigene Isenia, Miss Teen Universe 2021 na Nicaragua i Liyanne Hoevertsz, 1st runner up Miss Teen Petite Globe International 2021 na Puerto Vallarta, Mexico.


text:
14 di novèmber
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
14 di novèmber ta e di 318 dia di aña (319 den un schrikkeljaar) riba e kalènder gregoriano. Ta resta 47 dia pa e aña terminá.
A sosodé[editá | editá fuente]
A nase[editá | editá fuente]
- 1948 - Carlos III, monarka di Reino Uni i "Commonwealth realms"
A fayesé[editá | editá fuente]
A selebrá/konmemorá[editá | editá fuente]
- Dia Mundial di Diabétis
- Dia Internashonal kontra Trafikashon Ilegal di Patrimonio Kultural


text:
Bon Bini Snack ta un snèk chikí ku mas tantu hende lokal ta bai einan pa kumpra kuminda. For di mainta trempan nan ta kuminsa bende desayuno i despues kuminda kayente te ku mas o menos 10.00 or di anochi.
Esaki ta un snèk tipiko di Kòrsou, paso akinan bo ta mira e mix di kultura Kurasaleño. Ta pesei tambe nos ta haña e snèk aki hopi agradabel. Den nan kushina ta traha hendenan for di Republika Dominikana, Colombia, Kòrsou i asta for di Portugal. Kòrsou ta un isla multikultural, i na Bon Bini Snèk tur e nashonalidatnan aki ta bin huntu. Akinan turistanan lo siña papia Papiamentu den 5 dia, paso lo nan mester pidi kuminda na Papiamentu. Un bunita snack pa eksperensha Kòrsou as a local!
Na Bon Bini Snèk bo por kome tur kos. For di batata ku galiña te ku e kuminda krioyo: Kabritu stobá, Karni stobá, Galiña di smoor i aros moro (kuminda dominikano).


text:
Kralendijk – Awor ku Boneiru ta na nivel di riesgo 4, ta hopi importante ku tur hende ta tene nan mes na reglanan di e nivel ei. Si tur hende hasi esei, por prevení un brote nobo di e vírùs, asina e departamentu di Salubridat Públiko ta laga sa. ,,Nos ta kontentuku e kantidat di infekshon a baha, i ku por a suavisá medidanan. Pero ainda falta hopi! P’esei tur hende mester tene nan mes estriktamen te awor na medidanan di nivel 4. Di e manera ei nos ta prevení un brote nobo i medida nan mas severo,” asina dòkter Marian Luinstra-Passchier di Salubridat Públiko a deklará.
Na nivel 4 hendenan por bishitá otro atrobe.Bishita ta pèrmití, esei kemèn ku habitantenan di dos kas por bishitá otro. Durante esei maksimalmente 10 adulto por bini huntu. Por lo pronto evento no ta pèrmití. I na entiero I matrimonio maksimalmente 50 hende por ta presente. Tur presente mester tene nan mes na e distansia di 1,5 meter. Den kaso di matrimonio ta bai pa e momentu ku ta kontraé matrimonio. Na nivel 4 no ta pèrmití pa tene fiesta,” asina Luinstra-Passchier a splika.
Den restorant òf bar, maksimalmente 4 hende adulto por sinta huntu na un mesa. Tur hende tin un lugá di sinta fiho. Den e negoshi por usa 50% di kapasidat. Establesimentu nan di hóreka ta sera 22:00.” Asina Luinstra-Passchier a splika e reglanan pa hóreka.” Ta responsabilidat di gerensia pa tene su mes na reglanan. Awor ku a suavisá medidanan, tiendanan no esensial por habri atrobe. Pero ei tambe tin ku tene kuidou.
Pa kada kas di famia dos persona por bai den tiendanan no esensial. Nan mester tene distansia for di trahadó nan i otro kliente nan. Ta na gerensia di e tiendanan pa pèrkurá ku no ta bira muchu drùk paden. Dos hende di un kas di famia por bai supermarket awor. Aki tambe ta konta ku kliente nan mester tene distansia for di otroi for di personal. I ku gerensia mes mester kontrolá ku no ta bira muchu drùk.”
Por tin misa I sirbishi atrobe. Aki ta konta ku por usa 50% di kapasidat, kantamentu huntu no ta pèrmití den fase 4. Deportista nan por hasi deporte paden, ei por usa 50% di kapasidat. No por tene evento di deporte. Fasilidat nan di deporte no mag bende bibida alkohóliko na bar.
Te asina leu ku ta posibel e konseho ta pa sigui traha na kas. Hende nan ku profeshon di kontakto manera barbero, masahista, i hende ku ta hasi manikür i pedikür por traha atrobe, nan mester bisti un tapa boka durante trabou. Pasadia pa hende grandi ta posibel atrobe pa 25% di kapasidat. Despues di fakansi skol nan ta habri kompletamente atrobe. Na skol mucha nan no mester tene distansia for di otro, tampoko na enseñansa sekundario. Adulto nan si mester tene distansia for di otro naskol, na enseñansa sekundario nan mester tene distansia for di alumno nan tambe.
Nos konseho ta: Tene bo mes na regal nan básiko, tene distansia di 1,5 meter i tosa òf nister den èlebog. Laba man regularmente ku habon. Evitá lugá ku hopi hende, pèrkurá ku airu ta pasa den kasi lugá di traha. E regal nan akí ta konta pa tur hende, pues tambe pa hende nan ku a bakuná. Ora bo tin fèrkout keda kas i yama 0800 0800 pa laga test bo,” asina Luinstra-Passchier ta bisa.
Hende nan ku no a bakuná ainda, por registrá n’e number grátis 0800 0900. Un hende ku a bakuná dos biaha, tin un chèns chikitu pa bira malu si e persona ei haña e infekshon. Mas hende bakuná, mas seif ta pa tur hende.